MANIER: Το παπάκι πάει στην ποταμιά\nΑναρτήθηκε από MANIER , Τετάρτη, 5 Μαρτίου 2014 at 1:52 μ.μ., in\nΌπως αντιλαμβάνεστε, ο Σ. Θεοδωράκης, με την αναγγελία ίδρυσης της πολιτικής κίνησης «Το ποτάμι», απελευθέρωσε έναν κανονικό Αχελώο λαϊκής θυμοσοφίας και συνειρμών, περιπαικτικής, καλόβουλης ή κακόβουλης διάθεσης. Ό,τι ξέρουμε και δεν ξέρουμε για τα ποτάμια, τους χειμάρρους και τα ρυάκια, μέσα σε λίγα 24ωρα, έχει ήδη λεχθεί και γραφεί. Πλην όμως, ο πειρασμός παραμένει ακόμη\nισχυρός, τουλάχιστον μέχρι να μάθουμε ποιοι θα πέσουν για κολύμπι, για ράφτινγκ ή απλώς για βαρκάδα στο καινούργιο ποτάμι. Και μένα μου είναι δύσκολο να μην υποκύψω στον πειρασμό.\nΕν πάση περιπτώσει, ακόμη κι αν αποδειχθεί ότι το καινούργιο «ποτάμι» μας πιτσίλισε με μερικές σταγόνες απλώς για να δούμε αν και ποιοι και πόσοι θα τσιμπήσουν και θα βουτήξουν στα νερά του, δεν πρέπει να μας παραξενεύει που τα παιδιά του τηλεοπτικού (και λοιπού μιντιακού) σωλήνα συναγωνίζονται τα παιδιά του κομματικού και του κρατικού σωλήνα σε ρόλους εθνοσωτήρων ή ανακύκλωσης του πολιτικού μας έλους. Στην Ιταλία, εδώ και μια εικοσαετία, η μιντιοκρατία είναι ο βασικός τροφοδότης κάθε προσπάθειας ανασυγκρότησης του καταρρεύσαντος κομματικού συστήματος, χωρίς ασφαλές αποτέλεσμα μέχρι στιγμής. Και δεν είναι παράδοξο ότι ο Γκρίλο και τα 5 αστέρια του, τηλεοπτικά ή άλλα, είναι το πιο φρέσκο και ανατρεπτικό προϊόν αυτής της διεργασίας. Αυτό ήταν πράγματι ένα «ποτάμι» που ξεπήδησε από το πουθενά, αλλά όπως φαίνεται ούτε η κοίτη του έχει διαμορφωθεί ούτε η εκβολή του είναι καθορισμένη κι όλος αυτός ο όγκος νερού μοιάζει να έχει εγκλωβιστεί σε ένα φράγμα που δίνει χρόνο στον Λέτο να κάνει τη γέφυρα, στον Ρέντσι να το παίζει ανανεωτής και στον Μόντι, κακήν κακώς διωγμένο από την πρωθυπουργία, να αποκαθίσταται σε θεσμικούς ρόλους στο ευρω-διευθυντήριο.\nΚατά τα φαινόμενα, στην ίδια φαντασίωση, στην ίδια πολιτική απάτη επιχειρούν να επιπλεύσουν κι άλλοι. Από αφέλεια ή από δολιότητα; Θα δείξει. Ανάλογα με το πού θα τους βγάλει το ρεύμα του ποταμού. Όπου μπορεί να συναντηθούν με το παπάκι, τη μάνα του Κίτσου, τη Ρούλα του «Δράκου» και άλλους ήρωες και ξωτικά της υγρασίας και της ξηρασίας… ΚΙΜΠΙ


Λέσχη Γκολφ Boulders, Σκότσντεϊλ: Ενοικιαζόμενα για διακοπές | HomeAway\nΒρήκαμε 2.953 εξοχικά σπίτια. Επιλέξτε τις ημερομηνίες που επιθυμείτε και δείτε τη διαθεσιμότητα\nΑναζητήστε 2.953 τουριστικές κατοικίες\nΛέσχη Γκολφ Boulders: Στις καταχωρίσεις των καταλυμάτων μας για το 2019, θα βρείτε 2.953 διαφορετικά εξοχικά σπίτια. Από 1.436 Οικίες έως 929 Διαμερίσματα, επιλέξτε το ιδανικό κατάλυμα για τις διακοπές σας ή για ένα σαββατοκύριακο. Με τη HomeAway θα νιώθετε όπως στο σπίτι σας.\nΝτίερ Βάλεϊ: 779 τουριστικά καταλύματα\nParadise Valley Village: 3.057 τουριστικά καταλύματα\nRio Vista: 15 τουριστικά καταλύματα\nΜπορώ να νοικιάσω Οικίες σε Λέσχη Γκολφ Boulders;\nΝαι, φυσικά. Η HomeAway προσφέρει 1.436 Οικίες σε Λέσχη Γκολφ Boulders. Άλλοι δημοφιλείς τύποι ενοικιαζόμενων καταλυμάτων σε Λέσχη Γκολφ Boulders περιλαμβάνουν:\nΔιαμερίσματα: 929 ενοικιαζόμενα καταλύματα διακοπών\nΝαι, μπορείτε να διαλέξετε το κατάλυμα διακοπών που προτιμάτε με αυτήν την επιλογή (πισίνα) ανάμεσα στα 2.488 τουριστικά καταλύματά μας σε Λέσχη Γκολφ Boulders. Χρησιμοποιήστε τη μπάρα αναζήτησής μας για να αποκτήσετε πρόσβαση στα διαθέσιμα self catering καταλύματα.\nΝαι, η HomeAway προσφέρει μια επιλογή 2.948 διαθέσιμων τουριστικών καταλυμάτων για απευθείας κράτηση online και 1.532 για άμεση κράτηση κοντά σε Λέσχη Γκολφ Boulders. Μην περιμένετε, ρίξτε μια ματιά στα self-catering καταλύματά μας μέσω της μπάρας αναζήτησής μας και ετοιμαστείτε για το επόμενό σας ταξίδι σε Λέσχη Γκολφ Boulders!


Κλειστή η Φιλοσοφική Σχολή ύστερα από απόφαση των πρυτανικών αρχών του ΕΚΠΑ και της Κοσμητείας για συμβολική αναστολή λειτουργίας μετά την ανακατάληψη του γραφείου 516 από μέλη του «Ρουβίκωνα» ● Μ. Φουντοπούλου (πρόεδρος ΦΠΨ): Μπορεί και οφείλει να παρέμβει η Πολιτεία.\nΚλειστή θα μείνει σήμερα η Φιλοσοφική Σχολή ύστερα από απόφαση της Κοσμητείας, η οποία επικαλείται την ασφάλεια των μελών της πανεπιστημιακής κοινότητας, ύστερα και από τη χθεσινή κινητοποίηση ενάντια στον «Ρουβίκωνα» που διατηρεί στέκι στη σχολή ● «Δεν είναι ο ‘‘Ρουβίκωνας’’ το πρόβλημα», σχολιάζουν φοιτητές στην «Εφ.Συν.».\nΔΙΑΒΑΣΤΕ ΕΠΙΣΗΣ - ΦΟΙΤΗΤΕΣ\nΗράκλειο: Σε νέο ξενοδοχείο οι πυρόπληκτοι φοιτητές Σε νέο ξενοδοχείο υψηλότερων προδιαγραφών, αναμένεται να μεταφερθούν οι πυρόπληκτοι φοιτητές του Πανεπιστημίου Κρήτης, σύμφωνα με τον πρόεδρο του Εθνικού Ιδρύματος Νεότητας & δια Βίου Μάθησης Δημήτρης Ζέρβα. Όπως διαβεβαίωσε, την Παρασκευή βγαίνει σε διακήρυξη ο διαγωνισμός για τα ξενοδοχεία ο οποίος θα διαρκέσει μέχρι 15 Οκτωβρίου.\nΣτους δρόμους οι φοιτητές της Κολομβίας, πιέζουν την κυβέρνηση Τους δρόμους των μεγαλύτερων πόλεων της Κολομβίας κατέκλυσαν οι φοιτητές της χώρας την Τετάρτη έχοντας ως κεντρικό αίτημα να διατεθούν περισσότερα χρήματα για τα Πανεπιστήμια της χώρας. Η συμμετοχή εκτιμάται ότι έφθασε κοντά στο μισό εκατομμύριο.\nΣτο ΦΕΚ η απόφαση για το επίδομα για τους πυρόπληκτους φοιτητές Δημοσιεύτηκε στο ΦΕΚ η απόφαση η οποία αφορά στον καθορισμό της διαδικασίας και των δικαιολογητικών για τη χορήγηση του έκτακτου επιδόματος των 2.000 ευρώ ανά πυρόπληκτο φοιτητή της αστίας του Πανεπιστημίου Κρήτης. Το ποσό των 184.000 ευρώ έχει ήδη πιστωθεί στον λογαριασμό του Πανεπιστημίου και είναι άμεσα διαθέσιμο για απόδοση.\nΠλατφόρμα για τις μετεγγραφές φοιτητών Ανοιχτή θα παραμείνει η πλατφόρμα για τις ηλεκτρονικές αιτήσεις μετεγγραφών φοιτητών έως και την Παρασκευή 19 Οκτωβρίου. Αίτηση έχουν τη δυνατότητα να υποβάλουν φοιτητές που δικαιούνται μετεγγραφή με μοριοδοτούμενους λόγους, αδέλφια προπτυχιακών φοιτητών και φοιτητές που εισήχθησαν καθ’ υπέρβαση του αριθμού εισακτέων στα ΑΕΙ.\nΞεκινούν οι αιτήσεις για τις μετεγγραφές φοιτητών Από την Τετάρτη 10 Οκτωβρίου και έως τις 19 Οκτωβρίου θα είναι ανοιχτή η πλατφόρμα για την υποβολή ηλεκτρονικών δηλώσεων για τη μετεγγραφή των φοιτητών. • Ποιοι δικαιούνται να κάνουν αίτηση μετεγγραφής, οι όροι και οι προϋποθέσεις. • Πότε θα βγουν τα αποτελέσματα.\n«Μπαλάκι» οι πυρόπληκτοι φοιτητές Με επιστολή τους οι φοιτητές του Πανεπιστημίου Κρήτης αποκαλύπτουν ότι 15 μέρες μετά την καταστροφική πυρκαγιά στις Εστίες δεν έχουν λάβει ούτε ένα ευρώ από το έκτακτο βοήθημα των 2.000 ευρώ. Η Πρυτανεία υποστηρίζει ότι δεν έχει υπογραφεί η Κοινή Υπουργική Απόφαση, ενώ το υπουργείο διευκρινίζει πως έχουν πιστωθεί τα χρήματα από τις 28 Σεπτεμβρίου στον λογαριασμό του ιδρύματος.\nΔιπλή διαμαρτυρία για τους φοιτητές και την Γερμανοελληνική Συνέλευση Παρέμβαση στο Περιφερειακό Συμβούλιο πραγματοποίησαν το πρωΐ της Δευτέρας οι πυρόπληκτοι φοιτητές του Πανεπιστημίου Κρήτης, ζητώντας την άμεση οικονομική ενίσχυσή τους, νέες εστίες στις Βούτες και δωρεάν σίτιση και μεταφορές. Παράλληλα πραγματοποιήθηκε διαμαρτυρία ενάντια στην πραγματοποίηση της 8ης Γερμανοελληνικής Συνέλευσης.\nΣήμερα το πρώτο βοήθημα προς τους πυρόπληκτους φοιτητές Σήμερα Δευτέρα αναμένεται να αποδοθούν στους πυρόπληκτους φοιτητές των εστιών του Πανεπιστημίου Κρήτης, σύμφωνα με ανακοίνωση της πρυτανείας. Το ποσό των 25.618,91 ευρώ το οποίο συγκεντρώθηκε, θα μοιραστεί ισόποσα στους 48 φοιτητές που διέμεναν στις εστίες την ημέρα της πυρκαγιάς και αναγκάστηκαν να διαφύγουν χωρίς τα πράγματά τους.\n«Η διακοπή της εμβόλιμης είναι θέμα ιδεολογικό. Δεν είμαστε ούτε εξεταστικό ούτε ανθρωπιστικό κέντρο», «Αν δεν σου αρέσει όπως έχουν τα πράγματα, παράτησε τη σχολή σου». Τα παραπάνω αποτελούν απαντήσεις καθηγητών του τμήματος Οικονομικών Επιστημών του Πανεπιστημίου Μακεδονίας, όπως καταγγέλλουν οι φοιτητές του τμήματος, σε ερωτήματα για κατάργηση της της εμβόλιμης εξεταστικής που τους έχει προκαλέσει πολλά προβλήματα.


Red River: Kάλεσμα του ΠΑΜΕ για την απεργία της πρωτομαγιάς\nKάλεσμα του ΠΑΜΕ για την απεργία της πρωτομαγιάς\n«ΟΛΟΙ ΣΤΗΝ ΑΠΕΡΓΙΑΚΗ ΣΥΓΚΕΝΤΡΩΣΗ ΤΗΝ ΤΕΤΑΡΤΗ 1η ΜΑΗ ΣΤΟ ΣΥΝΤΑΓΜΑ ΣΤΙΣ 10.30 π.μ.\nΚάντε την απεργία της Πρωτομαγιάς μέρα αγωνιστικής διεκδίκησης και εκδήλωσης της αγανάκτησης και της οργής σας. Πυκνώστε τις γραμμές των σωματείων, μπείτε στους συλλογικούς αγώνες με πίστη στο δίκιο σας. Να πούμε όχι στα σύγχρονα εργασιακά κάτεργα, στη σύγχρονη δουλεία. Να βροντοφωνάξουμε πως "δούλοι του 21ου αιώνα δε θα γίνουμε".\nΗ Πρωτομαγιά είναι μέρα αγώνα! Μέρα διεθνιστικής αλληλεγγύης βαμμένη με το αίμα των εργατών του Σικάγου, των αμέτρητων θυσιών και των αναρίθμητων ηρώων της εργατικής τάξης που έπεσαν στις συγκρούσεις της ταξικής πάλης. Μέρα που οι εργάτες σε όλο τον κόσμο δείχνουν τις γροθιές τους, επιδεικνύουν στους εκμεταλλευτές τη δύναμή τους. Μέρα που προβάλλονται τα σύγχρονα αιτήματα των εργαζομένων για αξιοπρεπή ζωή, αιτήματα ανακούφισης της εργατικής οικογένειας από τα βάρβαρα μέτρα των μονοπωλίων και του πολιτικού προσωπικού τους.\nΟι σταθεροί σχεδιασμοί ευνουχισμού της Εργατικής Πρωτομαγιάς και η προσπάθεια εκφυλισμού της, από την εργοδοσία και την κυβέρνηση, δε θα περάσει! Ο τρόμος που νιώθουν μπροστά στο δέος των αγώνων, που βάζουν σε κίνδυνο την κυριαρχία των μεγάλων επιχειρηματικών ομίλων, να μεγαλώσει. Η μεγάλη λαϊκή πλειοψηφία του εργαζόμενου λαού έχει το δίκιο και τη δύναμη να ανατρέψει σχεδιασμούς, να δημιουργήσει τριγμούς στην εξουσία των εκμεταλλευτών μας.\nΝα αγωνιστούμε για σύγχρονη αποκλειστικά δημόσια, δωρεάν Υγεία για όλους, για δημόσια και δωρεάν Παιδεία σε όλες τις βαθμίδες.\nΝα υπερασπιστούμε τα ταξικά μας αδέλφια, να δυναμώσει η κοινή οργάνωση και πάλη Ελλήνων και μεταναστών κατά της βαρβαρότητας και της εξουσίας των μονοπωλίων, ενάντια στο ρατσισμό και την εγκληματική δράση της Χρυσής Αυγής, ενάντια στη βαρβαρότητα του καπιταλισμού και του πολέμου.\nΣήμερα χρειάζεται κίνημα που θα πετάξει από πάνω του τα παραπλανητικά συνθήματα για δήθεν καλύτερη διαπραγμάτευση με την ΕΕ, για πιο ανθρώπινη διαχείριση του εκμεταλλευτικού συστήματος. Χρειάζεται κίνημα ανατροπής της αντιλαϊκής πολιτικής του ευρωμονόδρομου και των μνημονίων, καμιά αναγνώριση από το λαό του χρέους και των ελλειμμάτων, έξοδο από τη λυκοσυμμαχία της ΕΕ.\nΚίνημα οργανωμένο και προσανατολισμένο απέναντι στην εργοδοσία, τους νόμους και το κράτος της, μαζικό, οργανωμένο στον τόπο δουλειάς και τον κλάδο. Κίνημα απαλλαγμένο από τους ανθρώπους της εργοδοσίας, που θα στηρίζεται και θα αναπτύσσει την κοινωνική συμμαχία, που δε θα παλεύει μόνο για επιμέρους, προσωρινές και αμφίβολες βελτιώσεις, αλλά για το σύνολο των αναγκών της λαϊκής-εργατικής οικογένειας, κίνημα που θα βάζει στην ημερήσια διάταξη το ερώτημα ποιος είναι ο παραγωγός του πλούτου, να φέρνει στην επιφάνεια το ερώτημα ή εμείς ή τα μονοπώλια.\nΝα συγχρονιστεί το βήμα των εργαζομένων με το βήμα όλων όσοι πλήττονται και βασανίζονται από τη δικτατορία των μονοπωλίων.\nΟΛΟΙ ΣΤΗΝ ΑΠΕΡΓΙΑΚΗ ΣΥΓΚΕΝΤΡΩΣΗ ΤΗΝ ΤΕΤΑΡΤΗ 1η ΜΑΗ ΣΤΟ ΣΥΝΤΑΓΜΑ ΣΤΙΣ 10.30 π.μ.».\nΑναρτήθηκε από loutsiano στις Παρασκευή, Απριλίου 19, 2013


Η διαλεκτική του χρόνου - Αποψεις | RED LINE\nRED LINE › Ελλαδα › Αποψεις › Η διαλεκτική του χρόνου\nΗ διαλεκτική του χρόνου\n2022-01-16 09:10:31 EET\nΟ ασυνεχής χρόνος στην κλίμακα του απειροστού\nΣε τούτη την -ημερολογιακή- αλλαγή του χρόνου από το 2021 στο 2022 θα ήταν καλό να στοχαστούμε λίγο γύρω από την έννοια ή τις έννοιες του χρόνου. Τη δυσκολία σύλληψης της έννοιας του χρόνου ανά τους αιώνες την εκφράζουν ανάγλυφα δύο στοχαστές διαφορετικής ή σωστότερα αντίθετης ιδεολογικής παράδοσης.\n«Τη ροή του χρόνου τη βιώνουμε όλοι. Αλλά πόσο τη γνωρίζουμε;», ρωτούσε ο Αϊνστάιν πριν από 80 περίπου χρόνια στο βιβλίο Η Εξέλιξη των Ιδεών στη Φυσική που έγραψε μαζί με τον Λέοπολντ Ίνφιλντ. Δεκαέξι αιώνες πρωτύτερα ο Άγιος Αυγουστίνος εξέφραζε την ίδια δυσκολία λέγοντας: «Όταν δεν σκέφτομαι το χρόνο νομίζω πως τον γνωρίζω. Όταν με ρωτάνε νομίζω πως δεν ξέρω τίποτα…».\n“Απαλό ρολόι την στιγμή της Πρώτης Έκρηξης”, του Σαλβαντόρ Νταλί, 1954.\nΠράγματι, ο χρόνος, αν και απασχολεί την ανθρωπότητα από τα πρώτα στάδιά της, από τις μυθολογίες των αρχαίων λαών μέχρι την ανεπτυγμένη φιλοσοφία, τη λογοτεχνία και την ποίηση, είναι μια έννοια που μας διαφεύγει. Διαπερνά τη ζωή μας απ’ τη γέννηση ως τα γεράματά μας, και ωστόσο η ακριβής σύλληψη της έννοιάς του μας διαφεύγει. Γλιστρά σαν ποτάμι, για να χρησιμοποιήσουμε μια έκφραση από τις Μεταμορφώσεις του Οβιδίου.\nH πρώιμη ελληνική παράδοση παριστά τον χρόνο ως τον αδηφάγο Κρόνο (Κρόνος = Χρόνος;) που καταβροχθίζει τα παιδιά του, δίνοντας ένα τέλος σε κάθε τι που υπάρχει, ίσως γιατί κατά την έκφραση του Χέγκελ «ό,τι υπάρχει αξίζει να καταστραφεί».\nΑλλά ο καταστροφέας και φθοροποιός χρόνος είναι ταυτόχρονα ο γεννήτορας και δημιουργός των πάντων, στη φύση και στην κοινωνία. Πανδαμάτωρ και γεννήτωρ συγχρόνως.\nΣτο παρόν άρθρο ασχολούμαστε με την συμπεριφορά του χρόνου ή τη διαλεκτική του χρόνου στη μικροκλίμακα. Μακροσκοπικά, είτε πρόκειται για την κυκλική αντίληψη του χρόνου των αρχαίων Ελλήνων, είτε για την ευθύγραμμη αντίληψη των Εβραίων και των Περσών που γίνεται η βασική αντίληψη του Χριστιανισμού, ο χρόνος έχει ως βασικό του θεμέλιο την έννοια του συνεχούς. Επεξεργασμένη στη βάση ισχυρών επιχειρημάτων της τυπικής λογικής από τον Αριστοτέλη, η αντίληψη του συνεχούς δέχθηκε ισχυρό πλήγμα με την ανακάλυψη, στα τέλη του 19ου αιώνα, του ατόμου ως θεμελιώδους δομικού στοιχείου της ύλης. Η αρχή της συνέχειας δεν είχε ισχύ στον μικρόκοσμο. Αλλά αν ο υλικός κόσμος στο βάθος του είναι ασυνεχής, η έννοια του συνεχούς διατηρήθηκε στις αντιλήψεις για τον χρόνο και τον χώρο. Τόσο η Νευτώνεια φυσική όσο και οι δύο μεγάλες επιστημονικές επαναστατικές θεωρίες της φυσικής του 20ού αιώνα, η θεωρία της Σχετικότητας του Αϊνστάιν και η Κβαντομηχανική, στηρίζονται στην έννοια του συνεχούς χρόνου.\nΒέβαια, η αντίληψη του συνεχούς πάντοτε στην ιστορία των ιδεών και της φιλοσοφίας συναντούσε τον αντίπαλό της: τη φιλοσοφία των αρχαίων ατομικών φιλοσόφων, των Επικούρειων οπαδών του ασυνεχούς χρόνου και του χρονικού ελάχιστου, των συνεχιστών τους Αράβων Μουτακαλλιμούν, ενώ και στη σύγχρονη επιστήμη βρίσκει επίσης τους οπαδούς της. Οι έρευνες για τον ασυνεχή και διάκριτο χρόνο στη σύγχρονη φυσική δεν κινούνται από κάποια απόπειρα δικαίωσης ή μη αρχαίων θεωριών αλλά από τις ανάγκες του τώρα, από την προσπάθεια αντιμετώπισης της ασυμβατότητας των δύο μεγάλων φυσικών θεωριών, της Σχετικότητας και της Κβαντομηχανικής.\nΟ (κύριος) αστρονομικός πίνακας του Αστρονομικού Ρολογιού της Πράγας, 1410.\nH είσοδος στην Κβαντική εποχή συνυφαίνεται με την αλλαγή των εννοιολογικών θεμελίων της Φυσικής. Πλήθος προβλήματα και παρανοήσεις στην ερμηνεία της κβαντικής φυσικής προήλθαν από το γεγονός ότι χρησιμοποιούνταν έννοιες και κατηγορίες του μακρόκοσμου για την ερμηνεία φαινομένων του μικρόκοσμου όπου δεν ισχύει η κλασική φυσική.\nΑπό τον καιρό του Αριστοτέλη έως τον Νεύτωνα, η συνέχεια ήταν μια σημαντική έννοια, που συν τω χρόνω κυριάρχησε στον τρόπο σκέψης των φυσικών. H έννοια του συνεχούς στα μαθηματικά ενίσχυε την αντίληψη της συνέχειας στη φύση. Ανάμεσα σε δυο αριθμούς πάντοτε μπορεί να βρεθεί τουλάχιστον ένας τρίτος, π.χ. το ημιάθροισμά τους· η διαιρετότητα επομένως μπορεί να συνεχίζεται επ’ άπειρον. Επεκτείνοντας ιδέες της Ευκλείδειας γεωμετρίας, οι φυσικοί θεώρησαν αξιωματικά την τροχιά ενός σωματίου (το σύνολο των σημείων του χώρου από τα οποία διέρχεται) ως συνεχή καμπύλη. H έννοια της τροχιάς είναι βασική στην κλασική φυσική. Όμως, στην κβαντική φυσική η έννοια της τροχιάς δεν υφίσταται.\nΤην συνεχή φύση της ύλης, του χώρου και του χρόνου υποστήριζε ο Αριστοτέλης, του οποίου το κύρος, στην πορεία των αιώνων, βάρυνε καταθλιπτικά, έναντι των άλλων διδασκαλιών. Οι αντίθετες διδασκαλίες των ατομικών φιλοσόφων και των ανά τους αιώνες οπαδών τους δεν είχαν ευρεία απήχηση. Πολύ μεγάλοι επιστήμονες μέχρι τις αρχές του 20ού αιώνα αρνούνταν να δεχθούν την ύπαρξη των ατόμων και την ασυνέχεια στις φυσικές διαδικασίες. H Φυσική όλου του 19ου αιώνα δεν δεχόταν την ύπαρξη των ατόμων, αν και στη Χημεία τα άτομα έπαιζαν βασικό ρόλο στις θεωρίες για τη συγκρότηση των μορίων και των ενώσεων. Μάλιστα, στα τέλη του 19ου αιώνα στην κεντρική Ευρώπη, οι «ενεργιστές», με ηγέτη τον Wilhelm Ostwald, στηριγμένοι στον Ernst Mach εξοβέλιζαν το άτομο και από τη Χημεία, την ίδια εποχή που στην Αγγλία ο J.J. Thomson ανακάλυπτε το ηλεκτρόνιο!\nH έννοια του συνεχούς ήταν θεμελιώδης στα μαθηματικά και στη φυσική, και συνεπώς στη μελέτη των νόμων της φύσης, αν και ο Riemann είχε προειδοποιήσει ότι η έννοια του συνεχούς τίθεται αξιωματικά και ότι, γενικότερα, οι έννοιες του μακρόκοσμου δεν μπορεί να μεταφέρονται στις διαστάσεις του απειροστού.\n«Φαίνεται ότι οι εμπειρικές έννοιες στις οποίες βασίζεται ο μετρικός καθορισμός του Χώρου, δηλαδή το στερεό σώμα και η ακτίνα φωτός, χάνουν την ισχύ τους στο απείρως μικρό. Μπορεί κανείς επομένως δικαιολογημένα να υποθέσει ότι οι μετρικές σχέσεις του Χώρου στο απείρως μικρό δεν θα υπακούουν στα γνωστά αξιώματα της γεωμετρίας και στην πραγματικότητα αυτό οφείλει να υποθέσει κανείς εφόσον έτσι οδηγείται σε έναν απλούστερο τρόπο εξήγησης των φαινομένων.\nΤο ερώτημα σχετικά με την ισχύ των αξιωμάτων της γεωμετρίας στο απείρως μικρό συνδέεται με το ερώτημα του ενδογενούς λόγου για τις μετρικές σχέσεις του χώρου. Σε σύνδεση με το ερώτημα αυτό που είναι επιτρεπτό να συνυπολογιστεί στα σχετικά με την μελέτη του Χώρου, η παραπάνω παρατήρηση έχει εφαρμογή, ότι δηλαδή σε μια διάκριτη πολλαπλότητα οι αρχές που διέπουν τις μετρικές σχέσεις εμπεριέχονται ήδη στην έννοια της πολλαπλότητας, ενώ σε μια συνεχή, θα πρέπει να προέλθουν από αλλού. Επομένως, είτε η πραγματικότητα που υπόκειται του Χώρου πρέπει να έχει τη μορφή μιας διάκριτης πολλαπλότητας, είτε η αιτία για τις μετρικές σχέσεις πρέπει να αναζητηθεί εξωγενώς, σε δυνάμεις συνοχής που δρουν πάνω του1…».\nΣ’ αυτές τις προειδοποιήσεις δεν δόθηκε μεγάλη προσοχή. Στο μεταξύ, η ανάπτυξη της έννοιας του πεδίου στη φυσική ενίσχυσε της αντίληψη της συνέχειας, αφού στην κλασική τουλάχιστον ερμηνεία το πεδίο θεωρείται συνεχές. Ένας επιπρόσθετος λόγος για την επικράτηση της αντίληψης του συνεχούς αφορά στη μαθηματική τεχνική. H συνέχεια είναι απαραίτητη προϋπόθεση για τη χρήση του διαφορικού λογισμού, που τόσο λαμπρά αποτελέσματα έφερε. Μια συνάρτηση παραγωγίζεται μόνο στα σημεία όπου είναι συνεχής. Βεβαίως, αυτό αφορά την αυστηρή χρήση των μεθόδων διαφόρισης. Γιατί στην πράξη, όπως παρατηρεί ο Struik, «ακόμα και σήμερα κάνουμε αρκετά συχνά χρήση αυτής της αντίληψης για τα “άτομα”, όταν αντιμετωπίζουμε ένα μαθηματικό πρόβλημα στη θεωρία της ελαστικότητας, στη φυσική, στη χημεία· την αυστηρή θεωρία των “ορίων” τη φυλάμε τότε μόνο για τον επαγγελματία μαθηματικό2».\nΥπάρχει και ένας επιπλέον λόγος που δίνει στην αντίληψη της συνέχειας το πλεονέκτημα. Μέσω αυτής της αντίληψης είναι δυνατή η ολιστική μελέτη ενός φαινομένου, η μελέτη ενός φυσικού φαινομένου ως όλο, αντί του κατακερματισμού του στα συνιστώντα μέρη του. «…Το σπουδαιότερο πλεονέκτημα της έννοιας του συνεχούς, έναντι της εικόνας που βασίζεται στα άτομα, είναι ότι δίνει έμφαση σε ιδιότητες που σχετίζονται με την ολότητα του εκάστοτε αντικειμένου της μελέτης μας. Έτσι τονίζονται και αποκτούν εξέχουσα θέση οι ιδιότητες του συνόλου παρά οι ατομικές, οι ολιστικές παρά οι μικροσκοπικές3», παρατηρεί ο Brian K. Ridley.\nΌμως, στις αρχές του 20ού αιώνα, καινούργια δεδομένα είχαν προκύψει. H βασική μεθοδολογική αρχή που πήρε ο Αϊνστάιν από τον Planck είναι η θεωρία των κβάντα, η διάδοση της ενέργειας όχι κατά συνεχή αλλά κατά ασυνεχή τρόπο, κατά διακριτά ποσά, ακέραια πολλαπλάσια ενός στοιχειώδους ποσού (κβάντουμ). Στο 5ο από τα άρθρα του 1905, για την εκπομπή και τον μετασχηματισμό του φωτός, αφού πλέξει το εγκώμιο στην κυματική θεωρία του φωτός που χρησιμοποιεί συνεχείς χωρικές συναρτήσεις, επισημαίνει τις αντιφάσεις στις οποίες οδηγεί. H δική του επαναστατική άποψη είναι ότι:\n«Κατά την εδώ υπόθεσή μας, στη διάδοση μιας φωτεινής ακτίνας εκπεμπόμενης από μια σημειακή πηγή, η ενέργεια δεν κατανέμεται συνεχώς σε έναν ολοένα αυξανόμενο όγκο, αλλά αποτελείται από έναν πεπερασμένο αριθμό κβάντων ενέργειας εντοπισμένων σε σημεία του χώρου, που κινούνται χωρίς να διαιρούνται και τα οποία μπορεί να απορροφηθούν ή να δημιουργηθούν μόνο ως πλήρεις μονάδες4».\nΚαι στο θαυμάσιο εκλαϊκευτικό βιβλίο που έγραψε με τον Infeld συνοψίζει: «Αν θα έπρεπε να χαρακτηρίσουμε την κύρια ιδέα της θεωρίας των κβάντα με μια πρόταση, θα λέγαμε: πρέπει να δεχτούμε πως μερικά φυσικά μεγέθη, που εθεωρούντο μέχρι τώρα ως συνεχή, αποτελούνται από στοιχειώδη ποσά (κβάντα) […] Όχι μονάχα η ύλη και ο ηλεκτρισμός, αλλά και η ακτινοβολούμενη ενέργεια έχει κοκκώδη σύσταση, δηλαδή αποτελείται από κβάντα5».\nΤο φως, και εν γένει τα ηλεκτρομαγνητικά κύματα αντιμετωπίζονται ως διφυείς οντότητες, ως κύμα και σωματίδιο συγχρόνως. Συγχρόνως, η ασυνέχεια εγκαθίσταται στα θεμέλια της φυσικής επιστήμης. Αντίθετα από ένα παλιό ρητό που έλεγε ότι «natura non facit saltus» (η φύση δεν κάνει άλματα), στη νέα φυσική «natura facit saltus» (η φύση κάνει άλματα). Μιλώντας για την «κβαντική υπόθεση», ο Μαξ Πλανκ, λίγα χρόνια αργότερα έλεγε: «Σε κάθε περίπτωση, η κβαντική υπόθεση έφερε στο προσκήνιο την ιδέα ότι στη φύση συντελούνται μεταβολές οι οποίες δεν είναι συνεχείς, αλλά έχουν εκρηκτική φύση» και σε άλλο σημείο «… η φύση μοιάζει να κινείται με σπασμούς6…».\nΕίναι γνωστό ότι η ατομική θεωρία δεν έγινε δεκτή εύκολα. Καθώς το κυρίαρχο ιδεολογικό ρεύμα ήταν ο θετικισμός, η ύπαρξη του ατόμου συναντούσε ισχυρές αντιστάσεις. O Μαχ και ο Όστβαλντ, αρνούνταν επίμονα να δεχτούν την ύπαρξη του ατόμου, με το σκεπτικό ότι δεν θα μπορούσε ποτέ να παρατηρηθεί· εξ άλλου, από τον καιρό των αρχαίων Ελλήνων ο ατομισμός ήταν χρωματισμένος με τον υλισμό. O Boltzmann, οπαδός της ατομικής θεωρίας, που την εφάρμοσε με τόση επιτυχία στην θερμοδυναμική, αισθανόταν τόσο παραγκωνισμένος από το πανεπιστημιακό κατεστημένο που σε μια στιγμή επιδείνωσης των ψυχικών του προβλημάτων οδηγήθηκε στην αυτοκτονία. Ακόμα και ο Max Planck, πατέρας των κβάντουμ, θα χρησιμοποιήσει την έννοια αυτή στη διάδοση της ακτινοβολίας θερμού σώματος ως μαθηματικό τέχνασμα για να αποφύγει τους απειρισμούς που προέκυπταν από τη συνεχή διάδοση της ακτινοβολίας. Ωστόσο, απέρριπτε την ύπαρξη των φωτονίων… ΄\nΤότε εμφανίστηκε ο νεαρός Αϊνστάιν. Χωρίς το βαρύ φορτίο των προκαταλήψεων των προκατόχων του, ίσως και λόγω διαφορετικής (Σπινοζικής) φιλοσοφικής κουλτούρας, θα έλθει να δώσει νέα ώθηση στην ατομική φύση της ύλης ,αναιρώντας την κυματική φύση του φωτός και υιοθετώντας την σωματιδιακή φύση του, ή ακριβέστερα, τη διπλή φύση του φωτός. Χρησιμοποιώντας τη σωματιδιακή συμπεριφορά του φωτός, στην προαναφερθείσα εργασία του ερμήνευσε το φωτοηλεκτρικό φαινόμενο (εκπομπή ηλεκτρονίων από μέταλλα, όταν πάνω σ’ αυτά προσπίπτει ηλεκτρομαγνητική ακτινοβολία), ανοίγοντας την εποχή της κβαντικής φυσικής – μια νέα, επαναστατική αντίληψη για τη φύση. Από όλες τις εργασίες του τού 1905, ο ίδιος ο Αϊνστάιν θεωρούσε αυτή την εργασία για τη φύση του φωτός ως επαναστατική – και πράγματι ήταν.\nH ιδέα των κβάντα αποδείχθηκε πολύ παραγωγική. Λίγα χρόνια αργότερα, το 1911, ο Νιλς Μπορ με τη μελέτη του ατόμου του υδρογόνου απέρριψε την κλασική ερμηνεία του ατόμου που είχε προταθεί από τον Ράδερφορντ. Έκτοτε, θεωρείται ότι πολλά από τα φυσικά χαρακτηριστικά των μικροσωματιδίων είναι «κβαντωμένα», δηλαδή δεν είναι συνεχή μεγέθη αλλά παίρνουν μόνο ορισμένες διάκριτες τιμές, ακέραια πολλαπλάσια στοιχειωδών ποσοτήτων. H στροφορμή είναι κβαντωμένη. Επίσης, η ακτίνα γύρω από την οποία περιφέρονται τα ηλεκτρόνια γύρω από τον πυρήνα του ατόμου. Αντίθετα με τους πλανήτες που μπορεί να στρέφονται γύρω από τον Ήλιο σε τροχιές οποιασδήποτε ακτίνας, τα ηλεκτρόνια είναι υποχρεωμένα να περιστρέφονται σε ακτίνες που είναι ακέραια πολλαπλάσια μιας στοιχειώδους ακτίνας. H ενέργειά τους είναι επίσης κβαντωμένη. Στην κλασική φυσική αυτές οι ιδέες δεν είχαν καν νόημα. Όμως, στη φυσική του μικρόκοσμου είναι απολύτως αναγκαίες (και αποδεδειγμένα ορθές από τα πειραματικά δεδομένα και τις εφαρμογές όλης της σύγχρονης τεχνολογίας).\nH κβάντωση και η ασυνέχεια δεν περιορίζονται στις ιδιότητες της ύλης, δηλαδή των μικροσωματιδίων στο ατομικό και υποατομικό επίπεδο. Κβαντωμένες επίσης είναι και οι αλληλεπιδράσεις (δυνάμεις), αφού προϋποθέτουν φορείς διπλής υπόστασης, σωματιδιακής και κυματικής συγχρόνως. Οι ηλεκτρομαγνητικές αλληλεπιδράσεις έχουν ως φορείς τα φωτόνια, οι ισχυρές πυρηνικές αλληλεπιδράσεις έχουν φορείς τους τα γλοιόνια, ενώ οι ασθενείς έχουν τα W+, W– και Z0.\nΑντίστοιχα, τα βαρυτικά κύματα αναμένεται να έχουν ως φορείς αλληλεπιδράσεων τα βαρυτόνια (γκραβιτόνια), σωματίδια που δεν έχουν ακόμα ανιχνευτεί πειραματικά αλλά προβλέπονται από τη γενική σχετικότητα. Όπως τα φωτόνια, έτσι και τα βαρυτόνια, πρέπει να έχουν κβαντική συμπεριφορά. Βέβαια, η κβάντωση του βαρυτικού πεδίου δεν φαίνεται να είναι εύκολη εξ αιτίας της μη γραμμικότητας του· τα τελευταία χρόνια πολλές εργασίες αναφέρονται στην κβάντωση του πεδίου βαρύτητας. Για να θεωρηθεί ότι ένα πεδίο είναι κβαντωμένο, οι φυσικοί πρέπει να κατασκευάσουν μια συνάρτηση, την χαμιλτονιανή του και κατάλληλους τελεστές δημιουργίας και καταστροφής, και να βρουν ένα διάκριτο φάσμα ιδιοτιμών.\nΙστορικά, η ασυνέχεια του χώρου και του χρόνου είχε τεθεί ως λογική προέκταση της θεωρίας των αρχαίων ατομικών, ιδίως ως λύση των περίφημων παράδοξων του Ζήνωνα.\nΣύμφωνα με ορισμένες ερμηνείες, ο Δημόκριτος ή οι οπαδοί του θεωρούσαν ότι ακόμη και ο χώρος έχει ατομική δομή και επεξέτειναν την ατομική θεωρία στη γεωμετρία. Σύμφωνα με τον S. Luria7 «στη σχολή του Δημοκρίτου είχε εισαχθεί η έννοια του “γεωμετρικού ατόμου”. Θεωρούσαν ότι κάθε ευθύγραμμο τμήμα, όπως και κάθε επιφάνεια και κάθε στερεό σώμα, σχηματιζόταν από ένα μεγάλο -πεπερασμένο όμως- πλήθος από αδιαίρετα “άτομα”. Για τον υπολογισμό του όγκου ενός σώματος, έπρεπε να βρεθεί το άθροισμα των όγκων που είχαν τα άτομα, από τα οποία συνίστατο το σώμα8».\nΑυτή η αντίληψη είναι αντίθετη από την αντίληψη του Αριστοτέλη και της ευκλείδειας γεωμετρίας που θεωρεί τη διαιρετότητα δυνατή επ’ άπειρον και καταλήγει στην έννοια του γεωμετρικού σημείου και της χρονικής στιγμής. Αλλά τόσο το γεωμετρικό σημείο, όσο και η χρονική στιγμή δεν είναι μεγέθη αφού δεν έχουν διαστάσεις. Το ερώτημα που τίθεται είναι πώς από αδιάστατα μηδενικά σημεία δημιουργούνται τα χωρικά και χρονικά φυσικά μεγέθη.\nΜετά την επιβεβαίωση της ύπαρξης του ατόμου, στη σύγχρονη επιστήμη πολλοί επιστήμονες έθεσαν το ερώτημα της συνεχούς ή μη φύσης του χώρου και του χρόνου. Αντιμετωπίζοντας ορισμένα προβλήματα της φυσικής των στοιχειωδών σωματιδίων ο Heisenberg δοκίμασε να εγκαταλείψει την αρχή της συνέχειας του χώρου.\nΌπως αναφέρει ο Max Jammer : «O Heisenberg στην προσπάθειά του να επιτύχει μια απλοποιημένη γενική αναπαράσταση της κβαντικής μηχανικής, προσπάθησε […] να εγκαταλείψει την αρχή της συνέχειας στη ρημάνεια ή την ευκλείδεια γεωμετρία και εισήγαγε την πρόταση ενός “ελάχιστου μήκους” προκειμένου να αντιμετωπίσει ορισμένες δυσκολίες της κβαντικής ηλεκτροδυναμικής. Αυτή η εισαγωγή ενός διάκριτου χώρου με ένα κβάντο μήκους -το οποίο ο Margenau αποκάλεσε “οδόνιο” από την ελληνική λέξη οδός, σε αναλογία με το “χρονόνιο”- θα ήταν δυνατόν να οδηγήσει σε μια δραστική επανάσταση σε ολόκληρη τη θεωρητική φυσική. Θα έπρεπε να επαναδιατυπωθούν όλες οι διαφορικές εξισώσεις σε μορφή εξισώσεων διαφορών για τη λύση των οποίων οι μαθηματικοί θα είχαν να αντιμετωπίσουν σχεδόν ανυπέρβλητες δυσκολίες αν και το θέμα μιας πεπερασμένης γεωμετρίας με διάκριτη χωρική δομή έχει ήδη διερευνηθεί, ιδιαίτερα από τους O.Veblen και W.H. Bussey. Aπό ιστορικής πλευράς, αξίζει να σημειωθεί ότι αυτή τη δυνατότητα την είχε ήδη διαβλέψει και ο Riemann9».\n«H έννοια ενός ελάχιστου μήκους, ή μάλλον ενός θεμελιώδους μήκους, το οποίο χαρακτηρίζει το έσχατο όριο ανάλυσης στη φυσική μέτρηση της χωρικής έκτασης, έχει κερδίσει πρόσφατα κάποιο έδαφος μεταξύ των θεωρητικών φυσικών», συνεχίζει ο Jammer. Και εκτός από τον Heisenberg αναφέρει τον A. March, ο οποίος υποστήριξε την παραδοχή ενός παγκόσμιου ελάχιστου μήκους l0. Σύμφωνα με τον Jammer, ο A. March ισχυρίζεται ότι «μια φυσική θεωρία της χωρικής έκτασης θα πρέπει να δομηθεί πάνω σε έννοιες που μπορούν να προσδιοριστούν μέσω του επιχειρησιακού τους περιεχομένου. Επομένως, η παραδοσιακή γεωμετρία των σημείων και των απειροστικών μεγεθών θα πρέπει να απορριφθεί, όσον αφορά την άμεση εφαρμογή της στην ατομική φυσική. Kαι αυτό, γιατί κάθε μέτρηση βασίζεται σε τελευταία ανάλυση στη σύμπτωση κάποιας υποδιαίρεσης μιας κλίμακας με το υπό μέτρηση αντικείμενο για τον φυσικό, το στοιχειώδες σωμάτιο αποτελεί τη μικρότερη διαθέσιμη υποδιαίρεση (ή μονάδα). H εφαρμογή μιας έννοιας ακόμη μικρότερης χωρικής έκτασης, πόσο μάλλον σημειακής έκτασης, θα πρέπει -σύμφωνα με αυτήν τη σχολή σκέψης- να οδηγεί αναπόφευκτα σε ανυπέρβλητες δυσκολίες. Πράγματι, η έννοια ενός σημειακού ηλεκτρονίου, παραδείγματος χάριν, θα συνεπαγόταν τη συγκέντρωση μιας άπειρης ενέργειας, ενώ η έννοια ενός εκτεταμένου στερεού ηλεκτρονίου θα ερχόταν σε αντίφαση με την αρχή της σχετικότητας. Αφού δύο σωμάτια των οποίων η απόσταση είναι μικρότερη από l0 δεν μπορούν να διακριθούν μεταξύ τους με πειράματα περίθλασης, το l0 γίνεται παγκόσμιο μήκος, ανεξάρτητο από τον συγκεκριμένο χαρακτήρα του εκάστοτε σωματίου.\nH παραδοσιακή έννοια της σύμπτωσης σημείων θα πρέπει να αντικατασταθεί από την έννοια της σύμπτωσης σωματιδίων…\nΜια εμπεριστατωμένη επιστημολογική ανάλυση ορισμένων αρχών της κβαντομηχανικής φαίνεται να υποδεικνύει ότι οι παραδοσιακές έννοιες του χώρου και του χρόνου ίσως να μην αποτελούν το πιο κατάλληλο πλαίσιο για την περιγραφή των μικροφυσικών διεργασιών10…».\nΣτο ίδιο συμπέρασμα καταλήγει ο Σρέντιγκερ. «Ενώ υιοθετήσαμε την ατομική θεωρία των Ελλήνων για τη συνήθη ύλη, φαίνεται πως έχουμε χρησιμοποιήσει ανεπίτρεπτα την εξοικείωσή μας με το Συνεχές. Χρησιμοποιήσαμε την έννοια αυτή στην ενέργεια: η ανακάλυψη του Planck γεννά αμφιβολίες, κατά πόσον η πράξη αυτή είναι η δέουσα. Συνεχίζουμε να εφαρμόζουμε την έννοια του Συνεχούς στο χώρο και τον χρόνο, και είναι μάλλον απίθανο η αφηρημένη γεωμετρία να παραιτηθεί της έννοιας αυτής· μπορεί όμως, κάλλιστα, να αποδειχθεί ότι η έννοια του Συνεχούς είναι ακατάλληλη προς χρήση για τον φυσικό χώρο και τον φυσικό χρόνο11».\nH πραγματική (ενεργός) διαιρετότητα του χώρου και του χρόνου συναντά ανυπέρβλητες δυσχέρειες εξ αιτίας των περιορισμών της αρχής της απροσδιοριστίας του Heisenberg. Σύμφωνα με την αρχή αυτή απαιτείται άπειρα μεγάλη ορμή (άρα και ενέργεια) για τον εντοπισμό στο χώρο ενός σωματιδίου με απόλυτη ακρίβεια, ενώ είναι γνωστό ότι με υψηλές ενέργειες τα σωματίδια καταστρέφονται και μετασχηματίζονται σε πλήθος άλλα. Επομένως, δεν υπάρχουν φυσικές συνθήκες, που θα επέτρεπαν την επ’ άπειρον διαιρετότητα του χώρου και του χρόνου στην πράξη. Βέβαια, η ανισοτική σχέση του Heisenberg Δp.Δx≥h/2π σημαίνει αβεβαιότητα ορμής και θέσεως και όχι μεταβολή, ούτε ελάχιστο χρόνο12…\nΠροσπάθειες να αντιμετωπιστεί ο χώρος όχι ως μια συνεχής, αλλά ως μια διάκριτη πολλαπλότητα έγιναν επίσης από τους σοβιετικούς επιστήμονες Ambarzumian και Ivanenko, και μάλιστα πριν από τον Heisenberg. Οι απόπειρες αυτές θεμελίωσης ενός διάκριτου ή κβαντωμένου χωρόχρονου αντιμετώπισαν όμως ανυπέρβλητες δυσκολίες.\n«Το πρόβλημα της ασυνέχειας του χώρου είχε τεθεί από τον Δημόκριτο13», παρατηρεί ο Ευτύχης Μπιτσάκης. «Το 1908 ο Mach έθεσε εκ νέου το πρόβλημα, με νέα δεδομένα. Με την ανακάλυψη των στοιχειωδών σωματίων, πολλοί φυσικοί έθεσαν το ερώτημα μήπως ο χώρος και ο χρόνος έχουν ασυνεχή δομή στην κβαντική κλίμακα (Ivanenco και Ambartsumian 1930, Pauli 1933, Heisenberg 1938, De Broglie 1943, Snyders 1947 κ.λπ.)», συνεχίζει ο E. Μπιτσάκης, ο οποίος στο προαναφερθέν βιβλίο του απορρίπτει την κβάντωση του χώρου και του χρόνου και υποστηρίζει την συνεχή δομή τους.\nO ίδιος συγγραφέας, όμως, σε παλιότερο έργο του, έβλεπε ευνοϊκά την άποψη για την ασυνέχεια της κίνησης, του χώρου και του χρόνου. Στο βιβλίο του H Φύση στη Διαλεκτική Φιλοσοφία σημειώνει: «H σύγχρονη φυσική έχει θέσει το θέμα της ασυνέχειας: της κβάντωσης του χώρου. Στη θεωρία του Ντιράκ, ο χώρος μπορεί να θεωρηθεί κβαντωμένος, γιατί κάθε σωμάτιο αντιστοιχεί σε μια πάρα πολύ μικρή περιοχή του χώρου. Σήμερα γίνεται λόγος για “στοιχειώδες μήκος”, που θά ‘ναι της τάξης της “ακτίνας” του ηλεκτρονίου, για “λεπτή δομή” του χώρου, για προνομιούχες κατευθύνσεις μέσα στο χώρο, κ.λπ. Αλλά το πρόβλημα κάθε άλλο παρά έχει λυθεί14».\nΤην κβάντωση του χώρου και του χρόνου φαίνεται να αποδέχονται μια σειρά επιστήμονες της πρώην Σοβιετικής Ένωσης. Έτσι, ο P. Γ. Στέινμαν παρατηρεί:\n«Το πρόβλημα της πραγματικής διαιρετότητας του χώρου και του χρόνου, τέθηκε ξανά τον 20ό αιώνα με την ανακάλυψη της αρχής της αβεβαιότητας στην κβαντική μηχανική. Σύμφωνα με αυτή την αρχή, απαιτείται άπειρα μεγάλη ορμή για τον εντοπισμό ενός μικροσωματίου με απόλυτη ακρίβεια, πράγμα που είναι απραγματοποίητο από φυσική άποψη. Επιπρόσθετα, η σύγχρονη φυσική των μικροσωματίων φανερώνει ότι όταν σε ένα σωμάτιο ασκούνται πολύ ισχυρές επιδράσεις τότε το σωμάτιο μπορεί να καταστραφεί και να υπάρξει μάλιστα μια πολλαπλή παραγωγή σωματίων. Στην πραγματικότητα, δεν υπάρχουν πραγματικές φυσικές συνθήκες υπό τις οποίες θα μπορούσε να μετρηθεί με ακρίβεια και σε κάθε σημείο η ένταση του πεδίου.\nΈτσι, στη νεότερη φυσική βεβαιώθηκε ότι όχι μόνο η πραγματική διαίρεση του χώρου και του χρόνου σε σημεία είναι αδύνατη, αλλά και ότι είναι θεμελιακά αδύνατο να διεξαγάγουμε τη διαδικασία της πραγματικής άπειρης διαίρεσης. Συνεπώς, οι γεωμετρικές έννοιες του σημείου, της καμπύλης και της επιφάνειας είναι αφαιρέσεις που αντανακλούν μόνο προσεγγιστικά τις χωρικές ιδιότητες των υλικών αντικειμένων. Στην πραγματικότητα, τα αντικείμενα χωρίζονται μεταξύ τους όχι απόλυτα, αλλά σχετικά. Το ίδιο επίσης ισχύει για τις στιγμές του χρόνου. Αυτή η άποψη για τη “σημειακή φύση” των συμβάντων προκύπτει από τη λεγόμενη μη τοπική πεδιακή θεωρία. H υπόθεση της κβάντωσης του χώρου και του χρόνου, δηλαδή η ύπαρξη ελάχιστου μήκους και ελάχιστης διάρκειας αναπτύχθηκε ταυτόχρονα με την ιδέα της μη τοπικότητας των αλληλεπιδράσεων. Αρχικά πιστευόταν ότι το “κβάντουμ” του μήκους ήταν 10-13 cm, της τάξης της κλασικής ακτίνας του ηλεκτρονίου, ή του “μήκους” των ισχυρών αλληλεπιδράσεων. Ωστόσο, με σύγχρονους επιταχυντές ερευνήθηκαν φαινόμενα που σχετίζονται με μήκη 10-14 ως 10-15 cm, και οι τιμές του κβάντου του μήκους μειώνονται (10-17 cm το μήκος των ασθενών αλληλεπιδράσεων ή ακόμα 10-33 cm).\nΤο πρόβλημα της κβάντωσης του χώρου και του χρόνου συνδέεται στενά με τα προβλήματα της δομής των στοιχειωδών σωματίων. Επίσης, δημοσιεύθηκαν εργασίες που αρνούνται ολοκληρωτικά την εφαρμογή των εννοιών του χώρου και του χρόνου στον υπομικρόκοσμο. Ωστόσο, οι έννοιες του χώρου και του χρόνου δεν θα έπρεπε να αναχθούν σε μετρικές, ούτε σε τοπολογικές σχέσεις γνωστού τύπου. H στενή αλληλεξάρτηση των χωροχρονικών ιδιοτήτων και της φύσης των αλληλεπιδράσεων των αντικειμένων φαίνεται επίσης όταν αναλύουμε τη συμμετρία του χώρου και του χρόνου. Ήδη από το 1918 η Νέτερ (Amalie Emmy Noether) απέδειξε ότι ο νόμος της διατήρησης της ορμής αντιστοιχεί στην ομοιογένεια του χώρου και η διατήρηση της ενέργειας αντιστοιχεί στην ομοιογένεια του χρόνου και ότι ο νόμος της διατήρησης της στροφορμής αντιστοιχεί στην ισοτροπία του χώρου. Έτσι, οι μορφές συμμετρίας του χώρου και του χρόνου ως γενικών μορφών συνδυασμού των αντικειμένων και των διαδικασιών συνδέονται μεταξύ τους με τους πιο σπουδαίους νόμους διατήρησης. H συμμετρία του χώρου ως προς την αντανάκλαση σε καθρέπτη, αποδείχθηκε ότι συνδέεται με ένα ουσιαστικό χαρακτηριστικό των μικροσωματίων: τη δυαδικότητα15…».\nΣτην πιο πρόσφατη περίοδο, την κβάντωση του χώρου υποστηρίζουν οι φυσικοί Tony Hey and Patrick Walters, οι οποίοι θεωρούν πατέρα της ιδέας αυτής τον Pauli. Θεωρούν μάλιστα ότι η πρόταση αυτή «επαληθεύτηκε από το περίφημο πείραμα των Otto Stern και Walther Gerlach16», το 1922. Όμως, υπάρχουν αμφισβητήσεις αν με το πείραμα των Stern και Gerlach αποδεικνύεται η κβάντωση του χώρου…\nΣτο ζήτημα της κβάντωσης του χώρου οι Raymond A. Serway – Clement J. Moses – Curt A. Moyer, σημειώνουν ότι από την κβάντωση της στροφορμής L στον χώρο προκύπτει η κβάντωση του χώρου.\nTο γεγονός, ισχυρίζονται, ότι η κατεύθυνση του L είναι κβαντωμένη ως προς έναν αυθαίρετο άξονα (τον άξονα z ας πούμε) συνιστά κβάντωση του χώρου. Bέβαια, ο ελληνικός όρος αναφέρεται ως κβάντωση κατεύθυνσης και όχι ως Κβάντωση Χώρου (Space Quantization) όπως κατά λέξη αναφέρεται στην αγγλική βιβλιογραφία.\n«Κλασικά, η γωνία θ μπορεί να πάρει οποιαδήποτε τιμή· δηλαδή το διάνυσμα της στροφορμής L μπορεί να δείχνει σε οποιαδήποτε κατεύθυνση. Σύμφωνα με την κβαντομηχανική, οι δυνατοί προσανατολισμοί για το L είναι οι συνεπείς με την (παραπάνω) εξίσωση. Επίσης, αυτές οι ειδικές κατευθύνσεις δεν έχουν καμία σχέση με τις δυνάμεις που δρουν στο σωματίδιο, με την προϋπόθεση ότι αυτές οι δυνάμεις είναι κεντρικές ώστε η στροφορμή να διατηρείται». «Επομένως», συμπεραίνουν οι συγγραφείς, «ο κανόνας της εξίσωσης δεν πηγάζει από τον νόμο στον οποίο υπακούει η δύναμη, αλλά από την ίδια τη δομή του χώρου, από όπου και η ονομασία κβάντωση του χώρου17».\nΌμως, μάλλον πρόκειται για μη ακριβείς διατυπώσεις. Τα προαναφερθέντα πειράματα δεν συνεπάγονται την κβάντωση του χώρου κυριολεκτικά. Με την αυστηρή έννοια του όρου, αυτό δεν συνιστά κβάντωση του χώρου και επομένως δεν μπορούν να οριστούν αντίστοιχα «χωρόνια» ή «χρονόνια». Εξ άλλου όταν μιλάμε για ελάχιστο μήκος της τάξης του 10-35 m η πειραματική επιβεβαίωση αυτού του ισχυρισμού θα απαιτούσε διείσδυση σε κλίμακες πολλών τάξεων μικρότερου μεγέθους απ’ όσο μπορούμε να διεισδύσουμε με τις υπάρχουσες και ίσως τις μελλοντικές διαθέσιμες ενέργειες των επιταχυντών.\nΩστόσο, αυτό που πρέπει να επισημανθεί εδώ είναι ότι όλο και πιο πολλοί φυσικοί υποχρεώνονται να μελετήσουν ή να υποστηρίξουν την ατομική, ασυνεχή, κβαντωμένη φύση του χώρου και του χρόνου. Σύμφωνα με αυτή τη θεωρία ο κβαντωμένος χώρος και αντίστοιχα χρόνος αποκτούν μια κοκκώδη, ατομική δομή. Όμοια με το έσχατο δομικό στοιχείο της ύλης των αρχαίων ατομικών -που βεβαίως δεν είναι το άτομο, αφού έχουμε προχωρήσει στα βάθη του ατόμου μέχρι τα κουάρκς- έχουμε έσχατα όρια κάτω από τα οποία δεν έχει νόημα μικρότερο διάστημα και μικρότερος χρόνος. Τα όρια αυτά για τον χρόνο είναι της τάξης του 10-44 s, και αντίστοιχα για το μήκος 10-35 m.\nΣυγκεκριμένα, δεχόμενοι την σταθερά ταχύτητα c του φωτός ως μονάδα, με κατάλληλους υπολογισμούς βρίσκουμε ότι η σταθερά του Πλανκ h, που έχει πολύ βαθειές ρίζες στο μικρόκοσμο, έχει διαστάσεις m2 και επομένως η τετραγωνική ρίζα h1/2 ορίζει μια θεμελιώδη μονάδα μήκους. Αυτό το μήκος, που λέγεται μήκος Plank, υπολογίζεται σε lp = (Għ/c3)1/2 = 1,616×10-35 m και είναι το μικρότερο μήκος που, θεωρητικά τουλάχιστον, έχει νόημα.\nO κβαντωμένος χώρος συνεπάγεται ότι ο συνυφασμένος με αυτόν χρόνος του τετραδιάστατου χωρόχρονου, θα είναι επίσης κβαντωμένος. Υπάρχει ένα χρονικό minimum, μια ελάχιστη χρονική διάρκεια που θέτει ένα ελάχιστο όριο στη διαιρετότητα του χρόνου. Επομένως, υπάρχει επίσης μια θεμελιώδης μονάδα χρόνου. Είναι ο λεγόμενος χρόνος Plank, που η τιμή του υπολογίζεται σε tp = lp/c = (Għ/c3)1/2 = 5,39.10-44 s18.\nΠοιο είναι το φυσικό νόημα του μήκους και του χρόνου Plank δεν είναι σαφές, ή δεν είναι ακόμα σαφές.\nΠάντως, η ύπαρξη ελάχιστου χρόνου και χώρου επαναφέρει στην επικαιρότητα κάποιες από τις πολύ παλιές ατομικές απόψεις. Ένα κατώτερο ελάχιστο του χρόνου, ένα minima19, εμφανίζεται στη διαίρεση του χρόνου. Όπως το ηλεκτρικό φορτίο, τα μικροσωματίδια και το φως, έτσι και ο χρόνος στα έσχατα κατώτερα όριά του είναι ένα κβαντωμένο μέγεθος, και σαφώς θα μπορούσαμε να τον θεωρήσουμε διφυή, συνεχή και ασυνεχή συγχρόνως.\nO συνεχής και επ’ άπειρον διαιρετός χρόνος, του Αριστοτέλη και του Νεύτωνα, αναιρείται, με τη διαλεκτική έννοια του όρου.\n«H ύπαρξη του χρόνου και του μήκους Plank υποδηλώνει ότι και ο ίδιος ο χωρόχρονος έχει κβαντική δομή. Φανταστείτε τις εκπληκτικές συνέπειες που θα έχει η ύπαρξη ορίου στη διαιρετότητα του χώρου, αλλά κυρίως στη διαιρετότητα του χρόνου20», γράφει ο Gilles Cohen-Tannoudji. O ίδιος θεωρεί ότι η διερεύνηση καταστάσεων του υλικού κόσμου στην κλίμακα του μικρόκοσμου, για τη γνώση της συμπεριφοράς του χώρου και του χρόνου, και κοσμολογικών φαινομένων όπως το Big Bang (Μεγάλη Έκρηξη) απαιτεί την ανάπτυξη μιας κβαντικής θεωρίας της βαρύτητας, καθώς στην κλίμακα του χρόνου Πλανκ, του μήκους Πλανκ και των πολύ-πολύ χαμηλών ενεργειών η επίδραση της βαρύτητας δεν μπορεί να αγνοηθεί. O συνυπολογισμός της επίδρασης διαφορετικών αλληλεπιδράσεων της φύσης, όπως αυτές εκφράζονται με τη λειτουργία των παγκόσμιων σταθερών της φυσικής, G (σταθερά παγκόσμιας έλξης), c (ταχύτητα του φωτός στο κενό), h (σταθερά του Plank) και k (σταθερά του Boltzmann) ίσως ρίξει περισσότερο φως στην κατανόηση της φύσης του χώρου και χρόνου. Κάτι τέτοιο ίσως γίνει εφικτό με την επιχειρούμενη Μεγάλη Ενοποίηση των τεσσάρων αλληλεπιδράσεων (δυνάμεων) – και ειδικά της βαρυτικής με την ηλεκτρομαγνητική αλληλεπίδραση.\nΠρος το παρόν όμως η γενική θεωρία της σχετικότητας και η κβαντική φυσική φαίνεται να είναι εντελώς ασύμβατες. H γενική σχετικότητα του Αϊνστάιν αντιμετωπίζει το σύμπαν ως δυναμική ενότητα της ύλης με το χωρόχρονο, αλλά αδυνατεί να αντιμετωπίσει προβλήματα στα οποία τα κβαντικά φαινόμενα δεν μπορούν να αγνοηθούν. Μεθοδολογικά, το τετραδιάστατο χωροχρονικό συνεχές της γενικής σχετικότητας στέκεται στο έδαφος της κλασικής φυσικής και αντιμετωπίζει την κβάντωση ως άγνωστη λέξη!\nΑπό την άλλη, η κβαντική θεωρία αντιμετωπίζει το ζήτημα του χρόνου ως απλή παράμετρο. Μάλλον ακούγεται παράδοξο, αλλά η κβαντική θεωρία και όλες οι μετεξελίξεις της, όπως η κβαντική θεωρία πεδίου (ο συνδυασμός της κβαντικής θεωρίας με την ειδική σχετικότητα) και η θεωρία χορδών (string theory), αντιμετωπίζουν τον χώρο και τον χρόνο ως συνεχείς και μη κβαντωμένους. Η θεωρία χορδών εμπεριέχει μια κβαντωμένη βαρύτητα αλλά ο χώρος παραμένει συνεχής. Γενικά, οι περισσότερες εκδοχές της θεωρίας των χορδών θεωρούν τον χώρο και τον χρόνο ως το σταθερό υπόβαθρο εντός του οποίου εκτυλίσσονται οι διαδικασίες του μικρόκοσμου.\nΌσο επαναστατική είναι η κβαντική θεωρία στα άλλα ζητήματα, τόσο συντηρητική φαίνεται να είναι στο ζήτημα του χώρου και του χρόνου, όπου διατηρεί τη νευτώνεια αντίληψη. Σε καλά βιβλία φυσικής θα δει κανείς ορισμούς που στο θέμα του χρόνου δεν πάνε πέρα από τα όρια της κοινοτοπίας: «χρόνος είναι ό,τι μετράνε τα ρολόγια»…\nΈτσι, παρά τις διαφορές τους, και η γενική σχετικότητα και η κβαντική θεωρία αντιμετωπίζουν τον χρόνο ως συνεχή, ενώ και από τις δυο διαφεύγει το λεγόμενο «βέλος του χρόνου» – στις εξισώσεις και των δυο θεωριών ο χρόνος είναι αντιστρέψιμος. Αυτός είναι ένας πρόσθετος λόγος που υποβάλλει την ανάγκη μιας ενοποιημένης φυσικής θεωρίας.\nΣύγχρονες θεωρίες όπως η θεωρία των χορδών (string theory) και η θεωρία βρόχων (loop theory) επιχειρώντας να συνενώσουν την κβαντική θεωρία με τη θεωρία της σχετικότητας σε μια κβαντική θεωρία της βαρύτητας, φιλοδοξούν να ρίξουν φως στη βαθύτερη φύση του χώρου, του χρόνου και εν γένει της ύλης.\nH θεωρία βρόχων επιχειρεί να δώσει απαντήσεις που να πηγαίνουν πέρα από το επίπεδο του τετριμμένου στο ζήτημα του χρόνου. Σύμφωνα με έναν από τους υποστηρικτές της, τον Lee Smolin, η κβάντωση του χώρου και του χρόνου λαμβάνεται ως αφετηρία σε μια προσπάθεια θεμελίωσης μιας φυσικής των διαδικασιών και όχι στατικών αντικειμένων. Σύμφωνα με αυτή την αντίληψη η έννοια της στιγμής με το αριστοτελικό νόημα απορρίπτεται. H έμφαση δίδεται στο γίγνεσθαι, στις διαδικασίες που ακολουθούν η μια την άλλη με αιτιώδη αναγκαιότητα.\nO Lee Smolin επιχειρεί να θεμελιώσει τη θεωρία των βρόχων με αφετηρία την αντίληψη ότι «δεν υπάρχει τίποτα έξω από το Σύμπαν» – πρόταση που την αποκαλεί πρώτη αρχή της κοσμολογίας21.\nΘεωρεί ότι στη βάση της φυσικής πρέπει να βρίσκονται όχι στατικά αντικείμενα, αλλά διαδικασίες. H αιτιότητα πρέπει να παίζει ουσιώδη ρόλο, όπως άλλωστε απαιτείται από τη γενική θεωρία της σχετικότητας. Ακόμα περισσότερο, θεωρεί πως η δομή του Κόσμου πρέπει να βασίζεται στην αιτιότητα. Το αιτιακό σύμπαν δεν αποτελεί το σύνολο αλλεπάλληλων στιγμιότυπων, αλλά ένα σύνολο διαδικασιών ή καλύτερα μια ιστορία διαδικασιών. Στον προσδιορισμό του χρόνου η έννοια της στιγμής, με το Αριστοτελικό νόημα απορρίπτεται. H έμφαση δίδεται στις διαδικασίες που συντελούνται με αιτιώδη αναγκαιότητα. Αυτό το «σχεσιακό» και αιτιακό σύμπαν έχει εξ αρχής ενσωματωμένο τον χρόνο, που από μια άποψη γίνεται συνώνυμος της αιτιότητας.\nΑντίθετα με την διαιρετότητα του Νευτώνειου χώρου και χρόνου, στη νέα αντίληψη ο χώρος και ο χρόνος θεωρούνται ασυνεχείς, αποτελούμενοι από διακριτά και μετρήσιμα διαστήματα.\nΚατά τον Lee Smolin ο χώρος διαθέτει «ατομική» δομή. «Σύμφωνα με την κβαντική βαρύτητα βρόχων, ο χώρος συνίσταται από διακριτά “άτομα” καθένα από τα οποία αντιστοιχεί σε μια μικροσκοπική μονάδα όγκου22», γράφει. Επομένως, ο όγκος χώρου είναι κβαντωμένος, με ελάχιστη μονάδα όγκου το 10-99 μονάδες όγκου (cm3). H loop theory θεωρεί ότι το ίδιο κβαντωμένος είναι και ο χρόνος.\nΟι απόψεις αυτές απαιτούν μια γεωμετρία του χωρόχρονου με ενσωματωμένη την αιτιακή δομή, γεωμετρία στην οποία δεν ισχύει η αντιμεταθετική ιδιότητα. Μη μεταθετικές γεωμετρίες (non commutative geometry) έχουν ήδη αναπτυχθεί από μαθηματικούς, όπως ο Alain Connes.\nΥπάρχουν προβλήματα σ’ αυτήν την προσπάθεια, που σε ένα σημείο υποχρεώνεται να υποστηρίξει τη διάδοση του φωτός με ταχύτητες ολίγον μεγαλύτερες από την τιμή της σταθεράς c.\nH προσπάθεια μοιάζει να επανέρχεται σε ιδέες που στο παρελθόν είχε εκφράσει ο Λάιμπνιτς στην περίφημη διαμάχη του με το Νεύτωνα στο ζήτημα του χώρου και του χρόνου. O ίδιος ο Smolin το επισημαίνει λέγοντας : «Αυτή η σχεσιακή εικόνα του χώρου υπέβοσκε ως ιδέα επί μακρόν. Στις αρχές του 18ου αιώνα, ο φιλόσοφος Gottfried Wilhelm Leibnitz υποστήριξε με σθένος ότι η νευτώνεια φυσική ήταν θανάσιμα εσφαλμένη, διότι βασιζόταν σε μια λογικώς ατελή απόλυτη θεώρηση του χώρου και του χρόνου23».\nΒεβαίως, ξέρουμε ότι πριν τον Λάιμπνιτς ανάλογες απόψεις είχαν προβληθεί από το αραβικό Καλάμ, από το οποίο φαίνεται ότι ο Λάιμπνιτς είχε επηρεαστεί, αν κρίνουμε από το γεγονός ότι «η μοναδολογία έχει εκπληκτική ομοιότητα με την ατομική θεωρία και τον οκαζιοναλισμό του Καλάμ», όπως παρατηρεί ο Max Jammer. O Leibnitz, λέει ο Jammer «απέρριψε την νευτώνεια θεωρία του απόλυτου χώρου με βάση το ότι ο χώρος δεν είναι τίποτε άλλο από ένα δίκτυο σχέσεων ανάμεσα στα συνυπάρχοντα πράγματα24».\nΕναπόκειται στη φυσική έρευνα, πειραματική και θεωρητική, να διασαφηνίσουν τη φύση του χώρου και του χρόνου. Πάντως, τα ζητήματα αυτά έχουν τεθεί επί τάπητος στον κόσμο των θεωρητικών φυσικών.\nΛόγου χάρη, δυο από τους γνωστότερους επιστήμονες της εποχής μας, οι Stephen Hawking και Roger Penrose, σε μια πολύ σημαντική συζήτηση για τη Φύση του Χώρου και του Χρόνου25 αναφέρονται στην ασυνεχή φύση του χωρόχρονου. O πρώτος, δεν τη δέχεται. «Αν και έχει προταθεί ότι ο χωροχρόνος έχει ενδεχομένως μια ασυνεχή δομή δεν βλέπω το λόγο να εγκαταλείψουμε τις θεωρίες του συνεχούς που ήταν τόσο επιτυχείς26», λέει. Αντίθετα, ο Penrose μελετάει την αλλαγή της γεωμετρίας στην κλίμακα Planck. H θεωρία του των twistors ξεκινάει από τα «δικτυώματα του spin» και επιχειρεί να θεμελιώσει μια ασυνεχή δομή του χώρου μέσω διακριτών συνδυαστικών κανόνων27.\nΜε την αποδοχή της κβάντωσης -και της ασυνέχειας- του χρόνου και του χώρου μια σειρά προβλήματα ανακύπτουν. Λόγου χάρη, ο Ευτύχης Μπιτσάκης28 προβάλει την ένσταση, ανάμεσα στ’ άλλα, ότι αν η μεταβλητή του χρόνου δεν είναι συνεχής, η παραγώγιση γίνεται αδύνατη, με συνέπεια να γίνεται αδύνατη η περιγραφή των φυσικών νόμων με διαφορικές εξισώσεις.\nΌτι υπάρχουν πραγματικές δυσκολίες είναι αναμφισβήτητο. Σίγουρα χρειάζεται μια κατάλληλη ανάπτυξη των μαθηματικών για να ξεπεραστούν οι δυσκολίες. Στο σημείο αυτό, όμως, πρέπει να επισημάνουμε πως όχι μόνο στον κόσμο της φυσικής, αλλά και στα «καθαρά» μαθηματικά η έννοια της συνέχειας αμφισβητείται πλέον έντονα. Στην πραγματικότητα, η έννοια του συνεχούς κληροδοτήθηκε στα μαθηματικά από την Γεωμετρία του Ευκλείδη, η οποία με τη σειρά της βασίζεται στους κανόνες λογικής του Αριστοτέλη. H συνέχεια είναι βασική προκείμενη της σκέψης του Αριστοτέλη και του Ευκλείδη. Αυτή η διαισθητικά δοσμένη έννοια μεταφέρθηκε στα μαθηματικά χωρίς αυστηρή θεμελίωση. Κατ’ ουσίαν, η αποδοχή της συνέχειας μιας καμπύλης έγινε διαισθητικά, όπως και το γνωστό 5ο αίτημα του Ευκλείδη, το αξίωμα της ύπαρξης μιας μόνο παραλλήλου από ένα σημείο εκτός ευθείας. Οι προσπάθειες απόδειξης του αιτήματος οδήγησαν στην ανάπτυξη μη ευκλείδειων γεωμετριών, εκ των οποίων η γεωμετρία του Riemann είναι το εργαλείο για τη γενική Σχετικότητα. Παλαιότερα ήταν σύνηθες να θεμελιώνονται τα μαθηματικά πάνω σε προτάσεις της γεωμετρίας οι οποίες ήταν διαισθητικά δοσμένες αλλά μη αυστηρά θεμελιωμένες. Αλλά, «η θεμελίωσις της Γεωμετρίας παρουσιάζει τας αυτάς δυσκολίας (ή μάλλον μεγαλυτέρας) με την θεμελίωσιν των πραγματικών αριθμών29», παρατηρούσε ο καθηγητής Δημ. Kάππος. Μετά το 1908 τα μαθηματικά οικοδομούνται στη βάση της θεωρίας των συνόλων που ο Cantor ανέπτυξε και την οποία ο Zermelo θεμελίωσε αυστηρά και αξιωματικά.\nΌπως αποδεικνύουν σύγχρονες μαθηματικές έρευνες «η υπόθεση του συνεχούς είναι ένα αμφισβητήσιμο θέμα σχετικά με την ευθεία γραμμή. Αυτό είναι αλήθεια κατά δυο τρόπους. Σαν μαθηματικό θεώρημα, το συνδυασμένο έργο των Godel και Cohen είναι μια πρόταση σχετικά με το αξιωματικό σύστημα των Zermelo – Fraenkel – Skolem. Έχει αποδειχθεί ότι ούτε η υπόθεση του συνεχούς, ούτε η άρνησή του μπορούν να αποδειχθούν από αυτά τα αξιώματα.\nH υπόθεση του συνεχούς είναι επίσης αμφισβητήσιμη με μια ακόμη γενικότερη έννοια, ότι κανείς δεν έχει δώσει διαισθητικά ισχυρές αιτίες για να την υιοθετήσουμε ή να την απορρίψουμε. Οι ειδικοί της θεωρίας των συνόλων ψάχνουν περισσότερο από δέκα χρόνια για ένα αξίωμα ικανό να τραβήξει το ενδιαφέρον ή λογικοφανές που θα έκρινε την αλήθεια ή όχι της υπόθεσης του συνεχούς, αλλά δεν έχουν βρει ακόμη τέτοιο αξίωμα30».\nΘα κλείσουμε τούτη την συνοπτική αναφορά στις προσπάθειες θεμελίωσης της ασυνεχούς φύσης του χώρου, του χρόνου και της κίνησης, με μια απόφανση του «πατέρα των κβάντα» Max Plank, ο οποίος, ως γνωστόν, δεν ξέφυγε από το έδαφος της κλασικής φυσικής. Μιλώντας για τις ανατροπές στις αντιλήψεις που επέφεραν οι εξελίξεις της φυσικής στις αρχές του 20ού αιώνα, με την ανακάλυψη της ραδιενέργειας, την ανάπτυξη της Σχετικότητας και της Κβαντικής θεωρίας, αναφέρεται στο ζήτημα της συνέχειας των δυναμικών φαινομένων:\n«H τρίτη από τις προτάσεις που προαναφέρθηκαν», σημειώνει, «αφορά τη συνέχεια όλων των δυναμικών φαινομένων, υπόθεση όλων των φυσικών θεωριών η οποία παλαιότερα δεν αμφισβητούνταν και συμπυκνώθηκε στο πασίγνωστο αριστοτελικό δόγμα: natura non facit saltus (η φύση δεν κάνει άλματα). Ακόμη όμως και σ’ αυτό το οχυρό, το σεβαστό από τους αρχαίους χρόνους, η σύγχρονη έρευνα προκάλεσε ένα αισθητό ρήγμα. Στη συγκεκριμένη περίπτωση, οι πρόσφατες ανακαλύψεις έδειξαν ότι η πρόταση δεν βρίσκεται σε συμφωνία με τις αρχές της θερμοδυναμικής, και εκτός αν τα φαινόμενα απατούν, οι μέρες της εγκυρότητάς της είναι μετρημένες. H φύση μοιάζει να κινείται με σπασμούς, και μάλιστα πολύ συγκεκριμένου είδους31».\n(Ο κεντρικός κορμός του παραπάνω κειμένου περιλαμβάνεται στο βιβλίο: Θόδωρος Κουτσουμπός, Έννοιες του Χρόνου – από την Αρχαία Ελληνική Φιλοσοφία στη Σύγχρονη Φυσική, εκδόσεις Γαβριηλίδη, 2010).


Δύο τελευταίες παραστάσεις για τη «Ζωή…Χαρισάμενη!» - kosmoslarissa\nΔύο τελευταίες παραστάσεις για τη «Ζωή…Χαρισάμενη!»\nΘέατρο | 24 Νοε 2017, 12:18\nΜε ακόμη δύο τελευταίες παραστάσεις το Σάββατο 25 Νοεμβρίου στις 9 το βράδυ και τέλος μεθαύριο Κυριακή 26 Νοεμβρίου στις 7.30 το απόγευμα, κλείνει τον επιτυχημένο, Β΄ κύκλο Παραστάσεων, το «Θεσσαλικό θέατρο», στο «Θέατρο του Μύλου» με το έργο του Κώστα Τσιάνου: «Ζωή…Χαρισάμενη!».\nΟι τιμές των εισιτηρίων είναι: Κανονικό: 8 €, Μαθητικό-Φοιτητικό-Ανέργων & άνω 65 ετών: 5€. Το έργο «Ζωή …Χαρισάμενη!» πήρε το Α’ βραβείο Θεατρικού έργου, της «Ακαδημίας Ελληνικών Βραβείων», καθώς και η ερμηνεία της ηθοποιού, Αγγελικής Λεμονή, το Α’ βραβείο Γυναικείου ρόλου.\nΟι κρατήσεις θέσεων και η Προπώληση των εισιτηρίων, για τις 2 αυτές τελευταίες παραστάσεις στο «Θέατρο του Μύλου», γίνονται καθημερινά, (πρωϊ: 10 - 1, Τηλ. 2410 - 533417). & τις ημέρες των παραστάσεων και το απόγευμα, από τις 7 μ.μ, στο Ταμείο του «Θεάτρου του Μύλου».\n…H Zωή, η ηρωίδα του έργου, πέρασε «Δια Πυρ(αι) ός και σιδήρου» από τη μέρα που την βρήκαν νεογέννητη σαν «πεταμένο σκατό» στο κατώφλι κάποιου χωριάτικου σπιτιού. Πότε από δω, πότε από κει κατέληξε, πάμφτωχη κι αγράμματη, παραδουλεύτρα σε οίκο ανοχής. Αστεφάνωτη και με παιδιά νόθα έζησε μια «Ζωή…χαρισάμενη» ανάμεσα σε πόρνες, σωματέμπορους, μαυραγορίτες, προδότες και μ΄όλα τ΄αποβράσματα της κοινωνίας. Γνώρισε τη δικτατορία του Μεταξά, τον πόλεμο, την κατοχή, τον εμφύλιο σπαραγμό και όλη τη ζοφερή μετεμφυλιακή περίοδο. Σε μια Ελλάδα εξαθλιωμένη πολιτικά, οικονομικά και κοινωνικά, κατόρθωσε με το παντοδύναμο μητρικό της ένστικτο να μεγαλώσει και να αποκαταστήσει μόνη τα παιδιά της. Έχοντας έμφυτο το αίσθημα της αυταπάρνησης, της γενναιοψυχίας και του αυτοσαρκασμού βγήκε νικήτρια στη ζωή και τελικά αναδεικνύεται πρόσωπο ιερό, σεβαστό, όπως τόσες και τόσες γυναίκες που βίωσαν κι αυτές μια «Ζωή …χαρισάμενη!»


Το blog του Βύρωνα: Η γερμανική ακαμψία δεν είναι απλώς «προτεσταντικός ψυχαναγκασμός»\nΤο τελευταίο επεισόδιο στο ελληνικό σίριαλ, με τις εξαγγελίες Τσίπρα και το σχεδόν αυτόματο πάγωμα των μέτρων για το χρέος από τον ESM, αποτελεί επιτομή της γερμανικής ακαμψίας στην ευρωπαϊκή τάξη πραγμάτων. Παρά το Brexit, παρά τη συντριβή Ρέντσι στο ιταλικό δημοψήφισμα, παρά τις αβεβαιότητες στις ευρωατλαντικές σχέσεις μετά τη νίκη Τραμπ, παρά τις εκλογικές προκλήσεις σε Ολλανδία, Γαλλία, Γερμανία, παρά τη γενικευμένη αμφισβήτηση του ευρωπαϊκού project από τα πληβειακά –και όχι μόνο– κοινωνικά στρώματα, παρά τα εμφανή ρήγματα στο ευρωπαϊκό «ιερατείο», παρ’ όλα αυτά, η γερμανική ελίτ δεν παραιτείται ούτε κατά ένα «και» από τη θεσμική επικυριαρχία της στην Ευρωζώνη και την ΕΕ.\nΤι σημαίνει αυτή η θεσμική επικυριαρχία, που διαπερνά κάθε νομικό κείμενο της ΕΕ από το Μάαστριχτ και εντεύθεν, το αποκάλυψε με απτό τρόπο το περιστατικό με το βέτο στον ESM: ακόμη κι αν η κυβέρνηση ΣΥΡΙΖΑ- ΑΝΕΛ, σ’ αυτό το ελάχιστο επικοινωνιακού χαρακτήρα βήμα με το εφάπαξ βοήθημα και τον ΦΠΑ στα νησιά, κατάφερνε να έχει την υποστήριξη ή την ανοχή σύσσωμης της Κομισιόν, της πλειοψηφίας των υπουργών στο Eurogroup, μιας ευδιάκριτης πλειοψηφίας στο Ευρωκοινοβούλιο, ακόμη και της ηγεσίας της ΕΚΤ, αρκούσε το γεγονός ότι η Γερμανία διαθέτει το 27% σε δικαιώματα ψήφου στον ESM, ώστε να μπλοκάρει ή να επιβάλει αποφάσεις που απαιτούν την ειδική πλειοψηφία 80%. Ουσιαστικά, κάθε απόφαση.\nΣτην περίπτωση του ESM, η γερμανική ηγεσία διόρθωσε το «λάθος» που είχε κάνει παλιότερα με την ΕΚΤ, επιβάλλοντας την «ανεξαρτησία» της. Ο βαθμός «ανεξαρτησίας», που επέτρεψε εκεί, αποδείχθηκε υπερβολικός –με ένα σύστημα κυκλικής κατανομής 15 δικαιωμάτων ψήφου σε 19 χώρες-μετόχους, το οποίο περιορίζει το γερμανικό βέτο. Αυτή η «ανωμαλία» είναι μια σταθερή αιτία των επεισοδίων ρήξης μεταξύ ΕΚΤ και Βερολίνου, με επίκεντρο την επεκτατική νομισματική πολιτική της πρώτης.\nΗ Ιταλία σε ακραία δοκιμασία\nΗ γερμανική ηγεσία δεν χάνει ποτέ την ευκαιρία να θυμίζει τη θεσμική της επικυριαρχία στην Ευρωζώνη. Μόλις προ ημερών, στην τελευταία σύνοδο κορυφής της ΕΕ πάγωσε το σχέδιο Κομισιόν για επιτάχυνση της τραπεζικής ένωσης, με την προώθηση του ευρωπαϊκού μηχανισμού εγγύησης καταθέσεων. Στο κείμενο των συμπερασμάτων η σχετική αναφορά σχεδόν εξαφανίστηκε. Η γερμανική αντιπροσωπεία επέβαλε ότι η «μείωση των κινδύνων του χρηματοπιστωτικού τομέα» προηγείται του «επιμερισμού» τους. Πράγμα που σημαίνει ότι «ταμείο εγγύησης καταθέσεων» δεν θα υπάρξει, πριν οι ευρωτράπεζες «εξυγιάνουν» τα χαρτοφυλάκιά τους, ακόμη και με εφαρμογή του bail in, δηλαδή με κρατική διάσωση και «κούρεμα» ομολογιούχων, μετόχων, καταθετών. Με πρώτο πεδίο εφαρμογής τις ιταλικές τράπεζες.\nΤις μέρες αυτές, η Monte dei Paschi περνά απ’ αυτήν ακριβώς την υπαρξιακή δοκιμασία, επιχειρώντας ν’ αποφύγει το bail in με άντληση 5 δισ. από ιδιώτες. Μαζί της όμως περνά πολιτική δοκιμασία και η υπό προθεσμία νέα κυβέρνηση Τζεντιλόνι και όλο το ιταλικό πολιτικό σύστημα στη μετά το συντριπτικό «όχι» εποχή. Καθώς τα περισσότερα κόμματα είναι σε διάταξη μάχης για εκλογές, το να καταστεί κεντρικό διακύβευμά τους η κρατική διάσωση του ιταλικού τραπεζικού συστήματος –κόστους 95 δισ. ευρώ– με βάση τους κανόνες Φρανκφούρτης-Βρυξελλών και με κούρεμα χιλιάδων μικροομολογιούχων, μπορεί να μετατρέψει τις εκλογές σε δεύτερο «δημοψήφισμα» παραμονής ή εξόδου από την Ευρωζώνη. Κι υπάρχουν πλέον πολλές δυνάμεις, σ’ όλο το πολιτικό φάσμα, πρόθυμες να θέσουν ανοικτά ο δίλημμα αυτό.\nΗ παράδοξη γερμανική «απομόνωση»\nΤο παράδοξο είναι ότι, ενώ οι εξελίξεις που αποσταθεροποιούν κυβερνήσεις αρκετών χωρών, όπως η Ιταλία και η Ελλάδα, φέρουν τη σφραγίδα της γερμανικής ηγεσίας, προκύπτουν σε συνθήκες πρωτοφανούς απομόνωσής της. Στην ίδια τη Γερμανία φαίνεται μη αναστρέψιμο το διαζύγιο των σοσιαλδημοκρατών από τους χριστιανοδημοκράτες. Το κόμμα Μέρκελ-Σόιμπλε πλαγιοκοπείται από δεξιά και αριστερά και η ανακλαστική του αντίδραση είναι να μετατοπιστεί δεξιότερα. Η ένταση στις σχέσεις με την Κομισιόν και την ΕΚΤ είναι διαρκής, ενώ σε επίπεδο χωρών μόνο η Ολλανδία μένει σταθερή στη γραμμή Σόιμπλε, αλλά είναι αμφίβολο αν αυτό θα ισχύει τον Μάρτιο, οπότε θα γίνουν οι ολλανδικές εκλογές.\nΣτο Ευρωκοινοβούλιο η παραδοσιακή συμμαχία Ευρωπαϊκού Λαϊκού Κόμματος-Σοσιαλδημοκρατών διερράγη οριστικά. Οι δεύτεροι επενδύουν στη νέα συμμαχία με τους Πράσινους και την Αριστερά, με καταλυτικό τον ρόλο του κυβερνητικού ΣΥΡΙΖΑ και μερικών ακόμη κομμάτων της ευρωπαϊκής Αριστεράς.\nΤο δεξιό ΕΛΚ, όπου οι Γερμανοί χριστιανοδημοκράτες έχουν ηγετικό ρόλο, δεν βρίσκει νέους συμμάχους, το Brexit έχει καταστήσει δυσκολότερη τη συνεννόηση με τους Συντηρητικούς-Μεταρρυθμιστές και με τους Φιλελεύθερους. Έχει και σοβαρά προβλήματα συνοχής, αφού σημαντικοί εταίροι όπως η γαλλική, η ισπανική και η ιταλική δεξιά αντιμετωπίζουν προκλήσεις επιβίωσης, οι οποίες επιβάλλουν αποστασιοποίηση ή και ρήξη με τη στρατηγική του Βερολίνου. Αν βάλει κανείς κάτω τον πολιτικό χάρτη της ΕΕ θα διαπιστώσει ότι ποτέ η γερμανική ηγεσία δεν είχε τόσο λίγους συμμάχους.\nΚι όμως, η γερμανική ελίτ, ή τουλάχιστον το τμήμα της που εκφράζουν οι Μέρκελ και Σόιμπλε, παραμένει χαρακτηριστικά ατάραχη στον κίνδυνο να προκαλέσει ντόμινο πολιτικής αποσταθεροποίησης στις χώρες της Ευρωζώνης και μιας νέας θεσμικής κρίσης ΕΕ. Ο Σόιμπλε, παρά τους 9 δύσκολους προεκλογικούς μήνες στη Γερμανία, μοιάζει να ρισκάρει επανάληψη του 2014, όταν θυσίασε τον πειθαρχημένο Σαμαρά, εξωθώντας τον στην προδιαγεγραμμένη εκλογική ήττα. Το επαναλαμβάνει με τον πειθαρχημένο ΣΥΡΙΖΑ, το έκανε ήδη με τον Ρέντσι. Δεν κάνει την παραμικρή προσπάθεια να εκτονώσει την πίεση για «χαλάρωση της λιτότητας», ώστε να διευκολύνει τις πολιτικά παραπαίουσες φυλές του ευρωπαϊσμού.\nΤο ευρωπαϊκό project και η «παγκόσμια Γερμανία»\nΓιατί άραγε; Έχουν χάσει το ένστικτο της αυτοσυντήρησης; Όχι. Όμως, η γερμανική ελίτ, ή τουλάχιστον ο πυρήνας της που καθορίζει σήμερα τη στρατηγική, βλέπει πια τον εαυτό της όχι κυρίως ως συνιστώσα του ευρωπαϊκού project, αλλά ως «παγκόσμια ηγεσία». Στους ακρωτηριασμούς που υφίσταται το ευρωπαϊκό οικοδόμημα βλέπει όχι τόσο μια απειλή, αλλά μια «δημιουργική καταστροφή», από την οποία μπορεί να αποσπάσει πρόσθετα οφέλη. Είναι χαρακτηριστική η εξώθηση προς ένα σκληρό Brexit, που θα αποδυναμώσει τη Βρετανία στον καπιταλιστικό καταμερισμό εργασίας. Και σ’ αυτή την ατμόσφαιρα «δημιουργικής καταστροφής» οι κανόνες του Μάαστριχτ και οι εξειδικεύσεις τους παίζουν καθοριστικό ρόλο.\nΗ γερμανική ακαμψία στην τήρησή τους δεν είναι προϊόν «προτεσταντικού ψυχαναγκασμού», κατά τη συνήθη ερμηνεία, αλλά μια υπολογισμένη αποδυνάμωση μιας σειράς κρίκων στην ευρωπαϊκή αλυσίδα, ώστε να αναδειχθεί ο ανθεκτικός πυρήνας της πρώτης ταχύτητας χωρών, που θα επιβιώσουν γύρω από μια «παγκόσμια Γερμανία». Αυτό ήταν και παραμένει το «όραμα» της γερμανικής ελίτ, που συμπυκνώνει αρτιότερα ο Σόιμπλε. Μ’ αυτό το φίλτρο πρέπει να ερμηνεύονται οι «ανεξήγητες» κινήσεις της. Κι αυτό πιθανότατα θα εξελιχθεί σε διακύβευμα των γερμανικών εκλογών –η ευθύνη της μεγάλης, παγκόσμιας Γερμανίας.\nΦυσικά, αυτό το «όραμα» έχει τα ρίσκα του. Προϋποθέτει ότι άλλες «εθνικές» καπιταλιστικές ελίτ θα ακυρώσουν εαυτές και θα δεχθούν να γίνουν υποσύνολα της γερμανικής. Κι υπάρχουν πολλοί ακόμη παράγοντες στο διεθνές καπιταλιστικό στερέωμα –οι ΗΠΑ, η Ρωσία, η Κίνα– που μπορεί να καταστήσουν το σενάριο «δημιουργικής καταστροφής» της ΕΕ διόλου δημιουργικό για την ίδια τη γερμανική ελίτ.\n*Δημοσιεύτηκε στην “Εργατική Αριστερά” φ. 374 (21/12)\nΑνάρτηση από :https://geromorias.blogspot.gr\nΕτικέτες ΓΕΡΜΑΝΙΑ, ΚΙΜΠΟΥΡΟΠΟΥΛΟΣ Γ.


Αξιοποιούμε την ηλιακή ενέργεια: φωτίζουμε με ηλιακά φωτιστικά !\nΑξιοποιούμε την ηλιακή ενέργεια: φωτίζουμε με ηλιακά φωτιστικά !!!\nΕίτε έχετε εξοχικό και περνάτε τα βράδια σας στον κήπο, είτε απολαμβάνετε τις καλοκαιρινές νύχτες στη βεράντα σας ο φωτισμός που έχετε επιλέξει για το χώρο σας είναι σημαντικός. Τα ηλιακά φωτιστικά κήπου κερδίζουν διαρκώς έδαφος καθώς φωτίζουν τον κήπο ή τη βεράντα μας επαρκώς και οικονομικά!\nΤα ηλιακά φωτιστικά διατίθενται ευρέως στην αγορά και δεν είναι λίγοι εκείνοι που επιλέγουν να τα τοποθετήσουν στον κήπο τους αλλά και στις βεράντες τους. Ας δούμε όμως μερικά από τα οφέλη που μας προσφέρει η επιλογή τους.\nΌπως είναι φανερό και από την ονομασία τους, τα ηλιακά φωτιστικά αξιοποιούν την ηλιακή ενέργεια για να λειτουργήσουν. Αυτό σημαίνει ότι κατά τη διάρκεια της ημέρας συλλέγουν το αστείρευτο ηλιακό φως το οποίο χρησιμοποιούν το βράδυ για να φωτίζουν το χώρο. Αυτός ο τρόπος λειτουργίας βέβαια έχει ως αποτέλεσμα να μας προσφέρουν σημαντική εξοικονόμηση ενέργειας καθώς δεν καταναλώνουμε ηλεκτρικό ρεύμα για να φωτίσουμε τον κήπο μας, αλλά αποφεύγουμε και την τοποθέτηση καλωδιώσεων σε περίπτωση που δεν υπάρχει ήδη.\nΈνα άλλο πλεονέκτημα των ηλιακών φωτιστικών είναι η εύκολη τοποθέτησή τους στο χώρο καθώς το μόνο που χρειάζεται να κάνουμε είναι να επιλέξουμε ποια σημεία του χώρου μας θέλουμε να φωτίσουμε. Ακόμη, και στα πιο δύσκολα σημεία η τοποθέτηση ηλιακού φωτιστικού είναι πολύ πιο εύκολη από ενός φωτιστικού ρεύματος. Το μόνο που χρειάζεται να προσέξουμε σε αυτή την περίπτωση είναι να βάλουμε τα φωτιστικά σε τέτοια μέρη που να λαμβάνουν το μέγιστο της ηλιακής ακτινοβολίας έτσι ώστε να έχουν καλύτερη απόδοση.\nΕπίσης, τα ηλιακά φωτιστικά είναι εύκολα στη μεταφορά, οπότε μας δίνουν τη δυνατότητα να αλλάξουμε τη θέση τους ανά πάσα στιγμή το θελήσουμε χωρίς κόπο και έξοδα. Τέλος, είναι κατασκευασμένα ώστε να είναι ασφαλή και ανθεκτικά στις καιρικές συνθήκες. Βέβαια, καλό είναι με τον ερχομό του φθινοπώρου να τα καθαρίσουμε και να τα αποθηκεύσουμε προστατεύοντάς τα από την άσκοπη έκθεσή τους στην κακοκαιρία του χειμώνα, αυξάνοντας έτσι το χρόνο ζωής τους.


Ενισχυμένη η παρουσία της ΕΛ.ΑΣ. στη Σητεία - Κρήτη - Νέα Κρήτη\nΤώρα διαβάζετε: Ενισχυμένη η παρουσία της ΕΛ.ΑΣ. στη Σητεία\nΑνανέωση 19/04/2013, 22:17\nΕνισχυμένη η παρουσία της ΕΛ.ΑΣ. στη Σητεία\nΗ αναθεώρηση των μέτρων ασφαλείας στο αεροδρόμιο της Σητείας και η άμεση ενίσχυση του Αστυνομικού Σταθμού στον Κουτσουρά, συζητήθηκαν σε συνάντηση που είχε ο γενικός αστυνομικός διευθυντής Κρήτης με το δήμαρχο Σητείας, ενόψει της νέας τουριστικής περιόδου.\nΟ υποστράτηγος Παραβολιδάκης διαβεβαίωσε για τις προβλέψεις της τοπικής ΕΛ.ΑΣ. ώστε να αντιμετωπιστούν οι ανάγκες αστυνόμευσης της ευρύτερης περιοχής, όπου φέτος αναμένεται ιδιαίτερα αυξημένη προσέλευση ελλήνων και ξένων επισκεπτών.\nΗ παρουσία της αστυνομίας τόσο στο αεροδρόμιο της Σητείας όσο και στα τουριστικά θέρετρα της περιοχής, όπου φέτος αναμένεται ιδιαίτερα αυξημένη προσέλευση ελλήνων και ξένων επισκεπτών θα είναι ενισχυμένη.\nΜε τη διαβεβαίωση αυτή, ο υποστράτηγος Παραβολιδάκης αναφέρθηκε στις προβλέψεις της Γενικής Αστυνομικής Διεύθυνσης Κρήτης ώστε να αντιμετωπιστούν οι ανάγκες αστυνόμευσης της ευρύτερης περιοχής, τις οποίες σκιαγράφησε νωρίτερα ο δήμαρχος Σητείας.\nΣτο πλαίσιο αυτό προβλέπεται η αναθεώρηση των μέτρων ασφαλείας στο αεροδρόμιο της Σητείας, μέσω του οποίου αναμένεται να φτάσουν στην Κρήτη χιλιάδες ξένοι επισκέπτες. Ακόμη η ενίσχυση του Αστυνομικού Σταθμού στον Κουτσουρά, ο οποίος επωμίζεται την εποπτεία του νότιου παραλιακού μετώπου της περιοχής.\nΟ δήμαρχος Σητείας επεσήμανε ωστόσο την ανάγκη διατήρησης του επιτυχημένου σχεδιασμού για την εποπτεία της υπαίθρου που έχει επιτευχθεί με τις ενισχυμένες περιπολίες κλιμακίων του ΤΑΕ στην περιοχή.\nΕνόψει της νέας περιόδου και υπό το πρίσμα των προβλέψεων για τον αριθμό των επισκεπτών που αναμένονται φέτος στο νησί, η Γενική Αστυνομική Διεύθυνση Κρήτης εκπονεί ειδικό σχέδιο δράσης το οποίο περιλαμβάνει αφενός τα αεροδρόμια του νησιού, αφετέρου την εποπτεία των τουριστικών περιοχών.


Μην τρομάζεις αλλά δεν είσαι πια το ζώδιο που νόμιζες μέχρι σήμερα | Ζώδια | Ladylike.gr\nΖΩΔΙΑ ΜΑΡΙΟΝ ΠΑΛΙΟΥΡΑ Σεπτεμβρίου 20 2016 14:15\nΔεν συνέβη κάτι, απλά σύμφωνα με τη NASA, έγιναν κάποιες αλλαγές στον αστρολογικό σου χάρτη.\nΜέχρι και σήμερα το πρωί κοίταζες το ζώδιο το οποίο δηλώνεις εδώ και κάποια χρόνια στην πολύ πρωτότυπη ερώτηση "Τι ζώδιο είσαι;". Ετοιμάσου να αλλάξεις και απάντηση και το ζώδιο το οποίο διάβαζες ως τώρα για να δεις πώς θα σου πάνε τα πράγματα.\nΗ ΝASA λοιπόν αποφάσισε να μας ανανεώσει τους αστρολογικούς χάρτες και κάπως έτσι όλοι (σχεδόν) αποκτήσαμε καινούριο ζώδιο! Για πρώτη φορά εδώ και 2000 χρόνια συμβαίνει αυτό, γεγονός που σημαίνει ότι το 86 τοις εκατό των ανθρώπων αλλάζουν ζώδιο.\nΑν ψάχνεις απάντηση στο γιατί, εγώ είμαι εδώ: ο ουρανός σήμερα είναι εντελώς διαφορετικός απ' αυτό που ήταν χιλιάδες χρόνια πριν. Λογικό ακούγεται, δε μπορείς να πεις. Επίσης ο άξονας της Γης δε δείχνει πλέον προς την ίδια κατεύθυνση, γεγονός που σημαίνει ότι τα ζώδιά μας είναι περίπου κατά ένα μήνα λάθος.\nΟι νέες ημερομηνίες λοιπόν είναι οι εξής:\nΑιγόκερως: 20 Ιαν - 16 Φεβ\nΥδροχόος: 16 Φεβ - 11 Μάρ\nΙχθείς: 11 Μαρ - 18 Απρ\nΚριός: 18 Απρ - 13 Μαΐου\nΤαύρος: 13 Μαΐου - 21 Ιούν\nΔίδυμοι: 21 Ιούν - 20 Ιουλ\nΚαρκίνος: 20 Ιουλ - 10 Αυγ\nΛέων: 10 Αυγ - 16 Σεπτ\nΠαρθένος: 16 Σεπτ - 30 Οκτ\nΖυγός: 30 Οκτ - 23 Νοεμ\nΟφιούχος: 29 Νοεμ - 17 Δεκ\nΤοξότης: 17 Δεκ - 20 Ιαν\nΤι είναι ο Οφιούχος; Ένα καινούριο ζώδιο που η NASA προσπάθησε να χώσει στα κλεφτά, στις λίστες μας. Παρ' ολ' αυτά, οι αστρολόγοι μας καθησυχάζουν. Τίποτα απ' όσα λένε οι ερευνητές της NASA δεν αλλάζει το χάρτη των ζωδίων αφού βασιζόμαστε στις εποχές και όχι στα αστέρια και χρησιμοποιούμε τον Τροπικό των ζωδίων. Δεν ξέρω τι σημαίνουν όλ΄αυτά, αλλά μου αρκεί ότι θα συνεχίσω να είμαι Δίδυμος. Δεν είμαστε τώρα για τέτοιες αλλαγές.\nΠοιο είναι το πρόβλημά σου, σύμφωνα με το ζώδιό σου


5/12/2019 - 7:30πμ\nΣτο Βερολίνο βρέθηκε πρόσφατα ο Δαυίδ Σαλτιέλ, πρόεδρος της Ισραηλιτικής Κοινότητας Θεσσαλονίκης και του Κεντρικού Ισραηλιτικού Συμβουλίου Ελλάδας (ΚΙΣ). Αφορμή ήταν η ομιλία του για την ιστορία των Ελλήνων Εβραίων, τον αντισημιτισμό και τη συλλογική μνήμη, σε εκδήλωση του Κέντρου Νέου Ελληνισμού (CeMoG) του Ελεύθερου Πανεπιστημίου στο Βερολίνο.\nΣτο πλαίσιο της επίσκεψης του στη γερμανική πρωτεύουσα, ο Δαυίδ Σαλτιέλ παραχώρησε συνέντευξη στην Deutsche Welle.\nΝωπή είναι ακόμη η μνήμη στη Γερμανία για την τρομοκρατική επίθεση πριν από δύο μήνες στην πόλη Χάλε όπου οπλισμένος άνδρας επεδίωξε να μπει σε συναγωγή την ώρα της Θείας Λειτουργίας. Ανάλογα χτυπήματα σε εβραϊκά κτήρια ανά τον κόσμο οδήγησαν τα περασμένα χρόνια στο θάνατο δεκάδων ανθρώπων. Η πραγματοποίηση μιας σχετικής τρομοκρατικής επίθεσης στην Ελλάδα δεν μπορεί να αποκλεισθεί.\nΜόλις τον Ιανουάριο άγνωστοι κατέστρεψαν το μνημείο του παλιού εβραϊκού νεκροταφείου στο πάρκο του Αριστοτελείου Πανεπιστημίου Θεσσαλονίκης (ΑΠΘ). Τα τρομοκρατικά χτυπήματα δεν είναι “μοιραία” υποστηρίζει ο Δαυίδ Σαλτιέλ. «Ένα σωστό κράτος δεν πρέπει να προσεύχεται να μη συμβεί, πρέπει να παίρνει μέτρα» τονίζει.


Προγνωστικά Ιταλίας: Το κίνητρο της σωτηρίας #BlackbirdΠρογνωστικά Ιταλίας: Το κίνητρο της σωτηρίας #Blackbird\nKoubanezos.gr / ΠΡΟΓΝΩΣΤΙΚΑ / TIPSTERS / BLACKBIRD / Το κίνητρο της σωτηρίας\nΤο κίνητρο της σωτηρίας\nΠρογνωστικά Ιταλίας: Στην Ιταλία ποντάρει στην Σαββατιάτικη στήλη του ο Blackbird βρίσκοντας σημείο στο κίνητρο της Σαλερνιτάνα.\nΙσχυρό το κίνητρο στην Ιταλία\nΚαλημερίζω τους απανταχού στοιχηματίες. Μια αναμέτρηση ξεχώρισα από το σημερινό μενού, με την αναμέτρηση της Έμπολι κόντρα στην Σαλερνιτάνα, στα προγνωστικά Ιταλίας.\nΗ Έμπολι παραλίγο να κάνει την ζημιά στην Ίντερ, όμως δεν κατάφερε να ολοκληρώσει την έκπληξη, με τους γηπεδούχους να κάνουν την ανατροπή και να παίρνουν την νίκη με 4-2. Φυσικά αυτή η ήττα δεν επηρεάζει κάπου το μέλλον της Έμπολι, αφού έχει εξασφαλιστεί η παραμονή και απλά περιμένει να ολοκληρωθεί η φετινή χρονιά. Αντιμετωπίζει σήμερα την Σαλερνιτάνα, η οποία καίγεται για το τρίποντο καθώς παίζει για την σωτηρία της.\nΟι φιλοξενούμενοι σήμερα, σπατάλησαν μεγάλη ευκαιρία την προηγούμενη αγωνιστική, ώστε να κάνουν ένα πολύ μεγάλο βήμα για την παραμονή τους στην κατηγορία. Προηγήθηκε κόντρα στην Κάλιαρι με τέρμα του Βέρντι, όμως στις καθυστερήσεις οι φιλοξενούμενοι βρήκαν το γκολ της ισοφάρισης και δεν άφησαν την αντίπαλο τους να ξεφύγει, διατηρώντας την μεταξύ τους απόσταση στον έναν βαθμό. Αναγκαία κρίνεται η νίκη σήμερα στην έδρα της Έμπολι, για να σωθεί από τώρα, ελπίζοντας σε ήττα της Κάλιαρι αύριο, από την Ίντερ.\nΑν δεν κερδίσουν οι φιλοξενούμενοι, τα πράγματα ζορίζουν και όλα θα είναι ανοιχτά μέχρι την τελευταία αγωνιστική. Ιδανικό σενάριο η νίκη σήμερα στα προγνωστικά Ιταλίας και η θεωρητικά δεδομένη ήττα της Κάλιαρι από την Ίντερ που θα εξαντλήσει κάθε πιθανότητα για τον τίτλο, μέχρι τέλους. Διπλασιάζει το διπλό και θα το πάρουμε, ελπίζοντας πως το κίνητρο της Σαλερνιτάνα, θα μας δικαιώσει.


party Archives - Page 2 of 7 -\nΚΩΣΤΑΣ ΧΑΡΙΤΟΔΙΠΛΩΜΕΝΟΣ ΠΩΛΙΝΑ ΚΩΣΤΑΣ ΜΠΙΓΑΛΗΣ\nΠΑΡΑΣΚΕΥΗ 26.6.2015 @ GALAZIO Club ΚΩΣΤΑΣ ΧΑΡΙΤΟΔΙΠΛΩΜΕΝΟΣΠΩΛΙΝΑΚΩΣΤΑΣ ΜΠΙΓΑΛΗΣSpecial guest: ΣΟΦΙΑ ΑΡΒΑΝΙΤΗ στο μεγαλύτερο 80s – 90s BEACH PARTY που έγινε ποτέ ..!!!!!! ..και Κώστας Χαριτοδιπλώμενος !..και Πωλίνα !!..και Κώστας Μπίγαλης !!!..και Σοφία Αρβανίτη !!!!..στον ειδικά διαμορφωμένο χώρο του Galazio Club !!!!!..με θέα τους φοίνικες και τη θάλασσα !!!!!!..και την τεράστια σκηνή, 30 μέτρα […]\n80s – 90s BEACH PARTY στο Galazio Club\nTo River Party αλλάζει…γίνεται δικό σου!!! Ετοιμάσου γιατί το 2015 έρχεται… το δικό ΣΟΥ River Party!Το μεγαλύτερο, ιστορικότερο και μακροβιότερο μουσικό και κατασκηνωτικό φεστιβάλ της Ελλάδας γιορτάζει 37 χρόνια και για πρώτη φορά δίνει την ευκαιρία στους φίλους του να επιλέξουν τα πάντα γύρω από αυτό!Φέτος όλα αλλάζουν! Όλα μπορούν να αλλάξουν! Και αυτό […]


Πανεύκολο brownies Nutella με μόνο 5 υλικά | Foodmaniacs.gr: Γλυκές & Αλμυρές Συνταγές Μαγειρικής\nΘέλετε ένα θεσπέσιο γλυκό χωρίς πολλά υλικά και εξαιρετικά εύκολο; Σας έχουμε την κατάλληλη συνταγή! Ποια είναι αυτή; Μα φυσικά το brownies Nutella που ακολουθεί. Θα χρειαστείτε μόνο 5 υλικά και ένα μίξερ!\nΓια τα brownies nutella με υλικά θα χρειαστείτε\n3 μπανάνες σε κομμάτια\n1 & 1/2 φλιτζ. Nutella\nΡίχνετε στο μίξερ όλα τα υλικά και τα χτυπάτε μέχρι να ομογενοποιηθούν πλήρως και να δημιουργηθεί ένα ενιαίο μείγμα.\nΡίχνετε το μείγμα σας σε ένα ταψί ψησίματος και το τοποθετείτε στο φούρνο για 35 λεπτά.\nΜόλις είναι έτοιμο το αφαιρείτε από το φούρνο και το κόβετε σε κομμάτια της αρεσκείας σας αφού το έχετε αφήσει να κρυώσει για 5 λεπτά πρώτα.\nΜπορείτε να το γαρνίρετε με σαντιγί ή παγωτό της αρεσκείας σας! 🙂\nbrowniesBrownies nutellanutellaεύκολο browniesεύκολο μπράουνιςμπραουνιμπραουνιςνουτέλα


Ποιες είναι οι ώρες λειτουργίας του Ωδείου; Η είσοδος του ωδείου Ριζοπούλου\nΑπό τις 4:00 μ.μ. - 9:00 μ.μ. καθημερινά και από τις 10:00 π.μ. - 1:00 μ.μ. το Σάββατο. Τις ίδιες ώρες λειτουργεί και η γραμματεία.\nΠρέπει να έχω το δικό μου όργανο για να ξεκινήσω μαθήματα;\nΌχι, το Ωδείο παρέχει τη δυνατότητα μελέτης στους μαθητές του, χωρίς καμία επιπλέον οικονομική επιβάρυνση.\nΠοια είναι η διάρκεια των μαθημάτων;\nΤα ιδιαίτερα μαθήματα διαρκούν από 40’ έως 1 ώρα, ανάλογα με το μάθημα και επίπεδο του σπουδαστή.\nΥπάρχουν εξωσχολικές δραστηριότητες;\nΝαι, οργανώνουμε, παρακολουθούμε και συμμετέχουμε σε εκδηλώσεις, συναυλίες και εκδρομές σε διάφορους χώρους, πάντα με στόχο να εμπλουτίζεται η μουσική εκπαίδευση και να είναι ενταγμένη στην καθημερινή ζωή.\nΕίμαι ενήλικας. Μπορώ να ξεκινήσω μαθήματα;\nΜουσική μπορείς να μάθεις όποτε θέλεις. Αρκεί να το επιθυμείς.\nΟ ελεύθερος χρόνος μου είναι περιορισμένος. Πώς μπορώ να εντάξω και τα μαθήματα στο Ωδείο;\nΚάθε Ιούνιο βγαίνει το πρόγραμμα των ομαδικών μαθημάτων για την επόμενη σχολική χρονιά, ώστε να μπορούν οι μαθητές να κάνουν τον προγραμματισμό τους. Τα ιδιαίτερα μαθήματα κανονίζονται με τον δάσκαλο.\nΑπό ποια ηλικία μπορεί να παρακολουθήσει το παιδί μου;\nΑπό 3,5 ετών στο τμήμα μουσικής αγωγής.\nΣε περίπτωση απουσίας, χάνεται το μάθημα;\nΤο ιδιαίτερο μάθημα είναι ένα “ραντεβού”. Για αυτό είναι σημαντικό να ενημερώνετε στο Ωδείο εγκαίρως σε περίπτωση που κάτι συμβεί. Όταν η Γραμματεία ενημερώνεται εγκαίρως για την ακύρωση ενός ιδιαίτερου μαθήματος, μπορεί να ρυθμίσει την αναπλήρωσή του. Ερωτήσεις 3\nΠόσο διαρκεί μία σχολική περίοδος;\n10 μήνες από την πρώτη εβδομάδα του Σεπτεμβρίου έως τα τέλη Ιουνίου.\nΥπάρχουν ομαδικά μαθήματα στα οποία συμμετέχουν οι μαθητές στου Ωδείο;\nΝαι και μάλιστα δωρεάν για τους σπουδαστές του ωδείου, ανάλογα με την ηλικία και το επίπεδο σπουδών τους, μπορούν να παρακολουθήσουν: χορωδία (προπαρασκευαστικό τμήμα), μουσική αγωγή, προθεωρία, ορχήστρα, κιθαριστικό σύνολο, θεωρία-σολφέζ, υποχρεωτικό αρμονίας ή συναυλιακά σχήματα που δημιουργούνται από μαθητές και τους δασκάλους τους.\nEπίσης λειτουργούν τα τμήματα:\nΠροετοιμασία σπουδαστών πιάνου για:\nVocal Circle - φωνητικός κύκλος\nΠροετοιμασία για τις εισαγωγικές εξετάσεις στα μουσικά γυμνάσια\nΠροετοιμασία για εισαγωγή στα πανεπιστημιακά τμήματα μουσικών σπουδών\nΠοιος είναι ο τρόπος πληρωμής των διδάκτρων;\nΤα δίδακτρα καταβάλλονται με μετρητά, με κάρτα ή με κατάθεση σε τραπεζικό λογαριασμό, μέσα στο πρώτο 15νθήμερο κάθε μήνα. Αν κάποιος επιθυμεί άλλου είδους διακανονισμό, μπορεί να το συζητήσει με τη γραμματεία.\nΥπάρχουν τρεις εξεταστικές περίοδοι, τον Οκτώβριο, τον Ιανουάριο και τον Ιούνιο.\nΟι δάσκαλοι είναι σε σχέση και σε επικοινωνία με τους γονείς, είτε μέσω προσωπικών ραντεβού, είτε με τακτικές ομαδικές συναντήσεις.


Πεδουλάκης: «Όλα ανοιχτά» | Onsports.gr\nhome ΜπάσκετΑ1 ΑνδρώνΠεδουλάκης: «Όλα ανοιχτά» Κοινοποιήστε\nΠεδουλάκης: «Όλα ανοιχτά»\tΣυντάκτης: Αλεξάνδρα Λούτση\nΔημοσίευση: Παρασκευή, 27 Μαίου 2011 11.56\nΟ Παναθηναϊκός προηγείται με 1-0 του Ολυμπιακού στους τελικούς του ελληνικού πρωταθλήματος, αυτό δεν σημαίνει όμως πως είναι ήδη πρωταθλητής.\tΕξάλλου, χρειάζονται τρεις νίκες, ενώ όπως υποστήριξε στο NovaΣΠΟΡ FM 94.6 και ο Αργύρης Πεδουλάκης: «Θεωρώ ότι η σειρά είναι ακόμα ανοικτή». Αναλυτικά τα όσα είπε ο προπονητής του Περιστερίου… Για τον πρώτο τελικό: «Οι επιλογές που έκανε ο Παναθηναϊκός στο τέλος ήταν εξαιρετικές. Στα σουτ μπορεί να μην είχε καλά ποσοστά, όμως είχε τον Διαμαντίδη, ο οποίος σε εκείνο το σημείο «διάβασε» πολύ καλά τον αγώνα. Αυτή η ομάδα έχει τεράστια εμπειρία και αυτό φάνηκε ειδικά στο τελευταίο πεντάλεπτο, μεταφέροντας την πίεση στον Ολυμπιακό. Αλλά και ο Ομπράντοβιτς έδειξε την ικανότητά του, όταν 40 δευτερόλεπτα πριν από το τέλος επέλεξε να παίξει άμυνα, παρά να κάνει φάουλ. Πάντως, θεωρώ ότι η σειρά είναι ακόμα ανοικτή».\nΓια τον Παναθηναϊκό: «Ο Παναθηναϊκός είναι ομάδα που διαθέτει «μικρούς προπονητές», στην οποία κυριαρχεί ο αλτρουισμός και αυτό φυσικά είναι δουλειά του Ομπράντοβιτς. Στην άμυνα αρέσκεται να παίζει με πολλές αλλαγές. Θέλει να «σπάει» τις δημιουργίες του αντιπάλου με τις αλλαγές που κάνει, ενώ διαθέτει πολλά ημίψηλα παιδιά. Αυτό έκανε με την Μπαρτσελόνα και φαίνεται να το κρατάει».\nΓια τον Ολυμπιακό: «Ο Ολυμπιακός προσπαθεί να «χτιστεί» και αυτό δεν γίνεται μικρό σε χρονικό διάστημα. Στο χθεσινό (26/05) παιχνίδι έκανε ένα τεράστιο λάθος. Διοχέτευσε το άγχος που είχε στις κερκίδες. Αυτός που μπορεί να αποτελέσει παίκτης-«κλειδί» είναι ο Μπουρούσης, αλλά θα πρέπει να παραμείνει συγκεντρωμένος, γιατί όσο ήταν παρκέ προβλημάτισε αρκετά τον Παναθηναϊκό. Όταν, όμως, δεν πήρε κάποια σφυρίγματα, έχασε την αυτοσυγκέντρωσή του και αυτό είχε ως αποτέλεσμα να χάσει το ρυθμό του».\tΚατηγορία: Μπάσκετ Α1 Ανδρών


iraklioblog.blogspot.com: Περισσότερα από 14 εκατομμύρια ευρώ για το Ηράκλειο εξασφάλισε ο Δήμος με την έγκριση της στρατηγικής του για την Βιώσιμη Αστική Ανάπτυξη (ΒΑΑ)\nΠερισσότερα από 14 εκατομμύρια ευρώ για το Ηράκλειο εξασφάλισε ο Δήμος με την έγκριση της στρατηγικής του για την Βιώσιμη Αστική Ανάπτυξη (ΒΑΑ)\nΗ έγκριση και η χρηματοδότηση της πρότασης του Δήμου Ηρακλείου για την Βιώσιμη Αστική Ανάπτυξη υπεγράφη το πρωί της Παρασκευής 10 Μαρτίου στην Περιφέρεια Κρήτης, από τον Περιφερειάρχη Σταύρο Αρναουτάκη και τον Δήμαρχο Ηρακλείου Βασίλη Λαμπρινό. Με την υπογραφή της έγκρισης και χάρη στο ολοκληρωμένο σχέδιο της ΒΑΑ που είχε εκπονήσει, ο Δήμος Ηρακλείου εξασφάλισε 14,5 εκατομμύρια ευρώ από το ΠΕΠ Κρήτης.\nΣτη συνέντευξη τύπου που ακολούθησε, ο Δήμαρχος, μαζί με τον Αντιδήμαρχο Τεχνικών Έργων κ. Γιάννη Αναστασάκη, τον Αντιδήμαρχο Καθαριότητας κ. Χάρη Μαμουλάκη και την συντονίστρια έργου ΣΟΑΠ – ΒΑΑ κ. Ευγενία Στυλιανού παρείχαν διευκρινίσεις για τον τρόπο που κινήθηκε ο Δήμος προκειμένου να εξασφαλίσει αυτή τη χρηματοδότηση και την φύση των έργων για τα οποία θα χρησιμοποιηθεί.\nΟ Δήμαρχος μεταξύ άλλων τόνισε:\n«Τα προηγούμενα δυόμισυ χρόνια, τα χρόνια που ορισμένοι μας κατηγορούσαν για απραξία, εμείς μαζί με τα έργα ΕΣΠΑ που ολοκληρώναμε και τα οποία είχαμε παραλάβει σε διάφορα στάδια υλοποίησης, ταυτόχρονα προχωρούσαμε στην εκπόνηση ενός ολοκληρωμένου στρατηγικού σχεδίου, μετά από προηγηθείσα μακρά διαβούλευση, για πρώτη φορά στην ιστορία του Ηρακλείου.\n- Εξαιτίας της εξαιρετικής στρατηγικής που καταθέσαμε για την Βιώσιμη Αστική Ανάπτυξη, πετύχαμε να φέρουμε στο Ηράκλειο 14,5 εκατομμύρια ευρώ από το ΠΕΠ Κρήτης. Πράγμα που σε εποχές πενιχρής χρηματοδότησης για τους Δήμους, αντιλαμβάνεστε όλοι πόσο σημαντικό είναι.\n- Στόχος της ΒΑΑ είναι η περιβαλλοντική αναβάθμιση και η κοινωνικο – οικονομική ενίσχυση της Παλιάς Πόλης και του Παράκτιου Μετώπου, με όχημα τον πολιτισμό μας. Επιδιώκουμε επανεκκίνηση της τοπικής οικονομίας, νέες θέσεις εργασίας, ουσιαστική ανάπτυξη μέσα από έναν ολοκληρωμένο σχεδιασμό και όχι με αποσπασματικές δράσεις.\n- Ενδεικτικά τεχνικά - περιβαλλοντικά έργα που θα χρηματοδοτηθούν από την ΒΑΑ είναι:\nΑ) Η ανάπλαση της Πλατείας Ελευθερίας.\nΒ) Η ανάπλαση της Καλοκαιρινού και της Αρχιεπισκόπου Μακαρίου.\nΓ) Η περιπατητική διαδρομή πάνω στα Ενετικά Τείχη κ.α.\n- Ταυτόχρονα η ΒΑΑ προβλέπει , μεταξύ άλλων, 1.200.000 ευρώ για χρηματοδότηση νέων ή ήδη υφιστάμενων επιχειρήσεων, καθώς επίσης και 300.000 ευρώ για την δημιουργία Κοινωνικών Επιχειρήσεων. Όπως προβλέπει και μια σειρά δράσεων που αφορούν στο Περιβάλλον, στον Πολιτισμό, στην ενεργειακή αναβάθμιση εμβληματικών δημοτικών κτιρίων, και λειτουργικών δημοτικών χώρων.\nΜε εξασφαλισμένη την χρηματοδότηση 14.5 εκατομμυρίων ευρώ, πλέον των χρημάτων που συνεχίζουμε να διεκδικούμε και από άλλα ευρωπαϊκά προγράμματα και από αυτά που διαθέτουμε από ίδιους πόρους, με ξεκάθαρο όραμα προχωράμε προς ένα καλύτερο μέλλον.\nΚαι το σημαντικότερο: Προχωράμε προς ένα μέλλον που διαμορφώνουμε όλοι μαζί»!\nΗ εισήγηση του Δημάρχου Ηρακλείου\nΣήμερα (10/03/2017) είναι μια σημαντική ημέρα για εμάς και για το Ηράκλειο, καθώς μπαίνει σε τροχιά υλοποίησης μέρος του σχεδίου που έχουμε για την ανάπτυξη της πόλης.\nΤα προηγούμενα δυόμισυ χρόνια, τα χρόνια που ορισμένοι μας κατηγορούσαν για απραξία, την ώρα που ολοκληρώναμε εγκαίρως και επιτυχώς τα έργα ΕΣΠΑ που είχαν συμβασιοποιηθεί από την προηγούμενη δημοτική αρχή, ως οφείλαμε προκειμένου να μην χρεωθούν οι δημότες ούτε ένα ευρώ επιπλέον, ταυτόχρονα προχωρούσαμε στην εκπόνηση ενός ολοκληρωμένου στρατηγικού σχεδίου για πρώτη φορά στην ιστορία του Ηρακλείου. Ενός σχεδίου, το οποίο όπως είχαμε δεσμευτεί προεκλογικά, δεν θα περιελάμβανε αποσπασματικές δράσεις αλλά θα ενοποιούσε έργα και παρεμβάσεις στην υπηρεσία ενός συνολικού οράματος.\nΩς δημοτική αρχή, δεν νιώθουμε την ανάγκη να διαφημίζουμε τις διεκδικήσεις μας, για χατίρι μιας δημοσιότητας αμφιβόλου χρησιμότητας. Προτιμάμε να μιλάμε όταν πετυχαίνουμε τον στόχο μας. Και εν προκειμένω πετύχαμε να φέρουμε στο Ηράκλειο 14,5 εκατομμύρια ευρώ από το ΠΕΠ Κρήτης. Πράγμα που σε εποχές πενιχρής χρηματοδότησης για τους Δήμους, αντιλαμβάνεστε όλοι πόσο σημαντικό είναι.\nΑυτό ήταν αποτέλεσμα της ετοιμότητας και της συστηματικής δουλειάς μας, της ολοκληρωμένης και τεκμηριωμένης στρατηγικής μας για την Βιώσιμη Αστική Ανάπτυξη, αλλά και της άψογης συνεργασίας που είχαμε τόσο με την Περιφέρεια Κρήτης όσο και με την Διαχειριστική Αρχή της.\nΘα ήταν παράλειψη βέβαια, να μην σημειώσουμε ότι καθ’ όλη τη διάρκεια της διαδικασίας, κάναμε μαζί με τον Δήμο Χανίων, όλα τα απαιτούμενα βήματα προκειμένου για να φτάσουμε στο σημερινό αποτέλεσμα, μέσα σε κλίμα αμοιβαίως επωφελούς συνεργασίας και συνεννόησης. Τόσο εγώ όσο και ο Δήμαρχος Χανίων κ. Τάσος Βάμβουκας θεωρούσαμε από την πρώτη στιγμή που αναλάβαμε ότι οι Δήμοι μας θα είχαν πολλά να κερδίσουν αν συνεργαζόταν σε μια σειρά ζητημάτων. Και αυτό ακριβώς κάναμε, σε όλα τα επίπεδα και σε όλα τα όργανα που συμμετέχουμε από κοινού, τόσο για τα μεγάλα θέματα της Κρήτης, όσο για θέματα που αφορούν στις δυο πόλεις.\nΗ έγκριση της στρατηγικής για την ΒΑΑ και η εξασφάλιση 24 εκατομμυρίων ευρώ για τις δυο πόλεις αποδεικνύει στην πράξη τα οφέλη αυτής της προσέγγισης.\nΣε αυτό το σημείο θα ήθελα να θυμίσω ότι ξεκινήσαμε την προσπάθεια τον Οκτώβριο του 2014 , ένα μήνα μόλις μετά την ανάληψη της δημοτικής αρχής, με την ανάθεση της συγκριτικής μελέτης – αξιολόγησης ολόκληρου του Δήμου που είχε ως αποτέλεσμα να οριοθετηθεί η περιοχή του Σχεδίου Ολοκληρωμένης Αστικής Παρέμβασης (ΣΟΑΠ) και της Βιώσιμης Αστικής Ανάπτυξης (ΒΑΑ).\nΗ περιοχή που επιλέχθηκε, θυμίζω ήταν αυτή που συγκέντρωνε ταυτόχρονα όλα τα εκείνα τα χαρακτηριστικά , περιβαλλοντικά, δημογραφικά, κοινωνικο – οικονομικά, αναπτυξιακά που όφειλε να έχει μια τέτοια για να είναι συμβατή με τους περιορισμούς του ΕΣΠΑ. Ταυτόχρονα είναι η περιοχή που διασύνδεει οργανικά το Λιμάνι , το παράκτιο μέτωπο και την Παλιά Πόλη με την Κνωσό δηλαδή έχει αποδεδειγμένη αναπτυξιακή δυναμική που και πάλι ήταν μία από τις προϋποθέσεις του ΕΣΠΑ.\nΓι΄αυτό τον λόγο η επιλογή της ψηφίστηκε στο Δημοτικό Συμβούλιο από όλους, εκτός της «Λαϊκής Συσπείρωσης».\nΑφού καταλήξαμε στην περιοχή, τον Ιούνιο του 2016 ξεκινήσαμε την δημόσια διαβούλευση για την συνδιαμόρφωση της στρατηγικής ΣΟΑΠ - ΒΑΑ.\nΚι αυτή ήταν επίσης μια διαδικασία πρωτοφανής για το Ηράκλειο και ταυτόχρονα μια προεκλογική δέσμευση που κάναμε πραγματικότητα. Η συμμετοχή δεκάδων φορέων στην διαβούλευση και η κατάθεση πολλών, χρήσιμων προτάσεων υπήρξε για εμάς μια κορυφαία στιγμή: Έτσι θέλουμε το Ηράκλειο: Με πολίτες, φορείς και αρχές να συζητούν γύρω από το ίδιο τραπέζι, να ανταλλάσουν απόψεις και να συνδιαμορφώνουν το μέλλον της πόλης.\nΑκολούθησε η αξιολόγηση των ιδεών - προτάσεων που κατατέθηκαν , καταρτίστηκε η συνολική Στρατηγική ΣΟΑΠ ΒΑΑ και τον Σεπτέμβριο του 2016 υποβλήθηκε για χρηματοδότηση μέρος της που αφορά μόνο στην ζώνη ΒΑΑ. Πρόσφατα ένας αυτοδιοικητικός με πολύ μεγάλη εμπειρία, ο Σταύρος Μπένος, την χαρακτήρισε ως την καλύτερη και την πιο ολοκληρωμένης προσέγγισης πρόταση στην Ελλάδα!\nΚαι φτάσαμε έτσι στην σημερινή ημέρα και στην υπογραφή έγκρισής της.\nΚύρια κατεύθυνση αυτής της συνολικής Στρατηγικής είναι η περιβαλλοντική αναβάθμιση, κοινωνικο – οικονομική ενίσχυση της συγκεκριμένης περιοχής με όχημα τον πολιτισμό μας. Θέλουμε να «εκμεταλλευτούμε» τους χιλιάδες επισκέπτες της Κνωσού, να τους προσελκύσουμε στην Παλιά Πόλη ώστε να ξοδεύουν χρόνο και χρήμα μέσα στο κέντρο, κάτι που σήμερα δεν συμβαίνει. Θέλουμε να δημιουργήσουμε ευνοϊκότερες συνθήκες κίνησης για τους πεζούς κάθε ηλικίας μέσα στο ιστορικό κέντρο, γνωρίζοντας πόσο θετική επίδραση θα έχει κάτι τέτοιο στην τοπική οικονομία.\nΓια να το πετύχουμε αυτό έχουμε σχεδιάσει την ανάπλασή του, σε συνέχεια αλλά και σε συμφωνία με την ανάπλαση της Λεωφόρου Δικαιοσύνης η οποία ευελπιστούμε ότι θα ξεκινήσει μέσα στους επόμενους μήνες.\nΕνδεικτικά τεχνικά – περιβαλλοντικά έργα που θα χρηματοδοτηθούν από την ΒΑΑ είναι:\n- Η ανάπλαση της Πλατείας Ελευθερίας.\n- Η ανάπλαση της Λεωφόρου Καλοκαιρινού και της Αρχιεπισκόπου Μακαρίου.\n- Η περιπατητική διαδρομή πάνω στα Ενετικά Τείχη κ.α.\nΦανταστείτε λοιπόν έναν επισκέπτη ή έναν Ηρακλειώτη να ξεκινάει από την Λεωφόρο Δημοκρατίας, να περνάει μέσα από το Πάρκο Γεωργιάδη, την Πλατεία Ελευθερίας, την Δικαιοσύνης, την Καλοκαιρινού, την Αρχιεπισκόπου Μακαρίου, όλες πλήρως αναπλασμένες, να φτάνει στην θάλασσα και να επιστρέφει στην πόλη από την περιπατητική διαδρομή πάνω στα τείχη, ξεκινώντας από τον προμαχώνα του Αγίου Ανδρέα. Σκοπεύουμε μάλιστα να ενσωματώσουμε κατά μήκος της διαδρομής και σύγχρονους σταθμούς ποδηλάτων.\nΑντιλαμβανόμαστε όλοι τι ώθηση για επανεκκίνηση της οικονομίας και για ανάσχεση του οικονομικού μαρασμού που βιώνει τα τελευταία χρόνια η χώρα και από την οποία δεν εξαιρείται το Ηράκλειο, μπορεί να δώσει αυτός ο σχεδιασμός.\nΆλλωστε η ΒΑΑ προβλέπει , μεταξύ άλλων, 1.200.000 ευρώ για χρηματοδότηση νέων ή ήδη υφιστάμενων επιχειρήσεων, καθώς επίσης και 300.000 ευρώ για την δημιουργία Κοινωνικών Επιχειρήσεων.\nΌμως προβλέπει και μια σειρά άλλων δράσεων που αφορούν στο Περιβάλλον (1.800.000 ευρώ για την υλοποίηση μέρους του τοπικού μας σχεδίου για τα απόβλητα), στον Πολιτισμό (παρεμβάσεις σε χώρους πολιτισμού π.χ την ανάδειξη της στοάς Μακάσι σε Μουσείο Εθνικής Αντίστασης), στην ενεργειακή αναβάθμιση εμβληματικών δημοτικών κτιρίων όπως η Λότζια και το δημοτικό κατάστημα στην οδό Ανδρόγεω και λειτουργικών δημοτικών χώρων όπως οι βρεφονηπιακοί σταθμοί της περιοχής.\nΤαυτόχρονα, ο Δήμος Ηρακλείου εξαιτίας της δημόσιας διαβούλευσης βρίσκεται πλέον στην θέση να μπορεί να χρηματοδοτήσει, από τον κουμπαρά της ΒΑΑ, προτάσεις του Υπουργείο Πολιτισμού και φορείς της πόλης όπως ο Οργανισμός Λιμένος Ηρακλείου κ.α. για την υλοποίηση των προτάσεών τους.\nΕνδεικτικά και πάλι, αναφέρω:\n- Έργο Προστασίας Λιμενοβραχίονα Ενετικού Φρουρίου Κούλε (Ο.Λ.Η.)\n- Ανάδειξη Βυζαντινού Τείχους στην Δικαιοσύνης (ΥΠ.ΠΟ.)\n- Δημιουργία Έκθεσης για τα Ενετικά Τείχη στην Πύλη Παντοκράτορα (ΥΠ.ΠΟ.)\n- Αξιοποίηση του Μεγάρου Κοθρή (ΥΠ.ΠΟ.)\nΈτσι οραματιζόμαστε το Ηράκλειο. Αυτό είναι το σχέδιό μας, για όσους δεν το έχουν αντιληφθεί! Τα οφέλη αυτής της ολιστικής προσέγγισης, θεωρώ, είναι αυτονόητα σε όλα τα επίπεδα.\nΗ κεντρική ιδέα όμως είναι ετούτη:\nΗ παρούσα δημοτική αρχή, αντιλαμβανόμενη εγκαίρως, από την προεκλογική περίοδο ήδη, ότι τα πράγματα όσον αφορά το ΕΣΠΑ και τα χρηματοδοτικά εργαλεία εν γένει αλλάζουν, γίνονται πιο αυστηρά, με συγκεκριμένους όρους και προδιαγραφές διαφορετικής κατεύθυνσης σε σχέση με το πρόσφατο παρελθόν, πρωτοπόρησε! Αντί να αρκεστεί σε τετριμμένες υποσχέσεις, μίλησε για έναν ολοκληρωμένο στρατηγικό σχέδιο για το Ηράκλειο με την ευρεία συμμετοχή των φορέων της πόλης, τον οποίο και υλοποίησε, δίχως χρονοτριβή.\nΕίχαμε υποσχεθεί επίσης ότι θα καταστήσουμε το Ηράκλειο Μητροπολιτικό Κέντρο της Μεσογείου. Με την έγκριση της ΒΑΑ κάναμε ένα καθοριστικό βήμα και προς την συγκεκριμένη κατεύθυνση.\nΚαι το σημαντικότερο: Προχωράμε προς ένα μέλλον που διαμορφώνουμε όλοι μαζί!


Direct News - Αγρίνιο: Αυτόχειρας ο 55χρόνος που βρέθηκε νεκρός με σκάγια από κυνηγετικό όπλο\nΑγρίνιο: Αυτόχειρας ο 55χρόνος που βρέθηκε νεκρός με σκάγια από κυνηγετικό όπλο\nΑποκλείστηκε το ενδεχόμενο εγκληματικής ενέργειας, για τον 55χρονο επιχειρηματία που βρέθηκε νεκρός με τραύματα από σκάγια στο θώρακα και την κοιλιακή χώρα, στο πατρικό του σπίτι στην Αβόρανη Αγρινίου. Όλα τα στοιχεία συνηγορούν στην εκδοχή της αυτοχειρίας.\nΚατά την άποψη του ιατροδικαστή ο άνδρας αυτοπυροβολήθηκε, σχεδόν, εξ επαφής, με αποτέλεσμα να βρει ακαριαίο θάνατο. Το γεγονός ότι δεν υπήρχε σημείωμα και ότι το κυνηγετικό όπλο δεν βρέθηκε κοντά του έκαναν τους αστυνομικούς να εξετάζουν το ενδεχόμενο της εγκληματικής ενέργειας.\nΌμως, ο 55χρονος ήταν φιλήσυχος και ιδιαίτερα αγαπητός στην τοπική κοινωνία και ουδείς ήθελε να τον βλάψει. Η υπόθεση ξεκαθαρίστηκε όταν συνήλθε από το πρώτο σοκ η μητέρα του που τον βρήκε νεκρό και εξήγησε ότι μάλλον είχε σπρώξει μακριά το όπλο πάνω στην ταραχή της, για να τον πλησιάσει. Πράγματι, η καραμπίνα είχε βρεθεί στο ίδιο δωμάτιο, σε μικρή απόσταση από την σορό του αυτόχειρα.\nΑΝΑΡΤΗΘΗΚΕ 16-9-2018 από directNEWS.gr


Η πισίνα του ξενοδοχείο Elpida Resort & Spa\nΑρχική » Υπηρεσίες » Πισίνα\nΠισίνα & Pool Bar\nΌσο είναι ακόμα ημέρα, όμορφη και ηλιόλουστη, μπορείτε να εγκαταλείψετε το δωμάτιό σας και να αποφασίσετε μια βουτιά στην πισίνα του ξενοδοχείου... Νότες δροσιάς με θέα την Ακρόπολη των Σερρών, και το απέραντο πράσινο που προσφέρει η κοιλάδα των Αγίων Αναργύρων.\nΚαλοκαιρινή όαση δροσιάς.\nΗ πισίνα του ξενοδοχείου Elpida Resort & Spa αποτελεί μια όαση δροσιάς στην πόλη των Σερρών. Τους χειμερινούς μήνες αποτελεί την ιδανική θέα από το εστιατόριο μεταφέροντάς σας σε άλλους τόπους, ενώ τους καλοκαιρινούς ανοίγει για το κοινό. Αν θέλετε να ξεφύγετε από την πολύβουη πόλη, ελάτε στο Elpida Resort & Spa για την ηλιοθεραπεία ή τις βουτιές σας και συνδυάστε την επίσκεψή σας με ένα Cocktail από το Pool Bar ή μια δροσερή σαλάτα από το μενού μας.\nΗ πισίνα, 110 τετρ. μέτρων, είναι στην διάθεσή σας καθημερινά από τις 11 το πρωί έως τις 5 το απόγευμα, για να απολαύσετε τον καυτό καλοκαιρινό ήλιο! Για το καλοκαίρι, ο χώρος της πισίνας θα γίνει ο αγαπημένος σας. Απόλαυση, παιχνίδια και χαλάρωση, μέσα στο καταπράσινο και ήσυχο περιβάλλον.\nΓενικά ένα πολύ καλό ξενοδοχείο σε μια όμορφη επαρχιακή πόλη με πολύ ωραίους ανθρώπους. Το συνιστώ ανεπιφύλακτα για οικογένειες με παιδιά. Ευχάριστη έκπληξη ο Η/Υ με δωρεάν παροχή internet σε κάθε δωμάτιο, τέλειος προαύλιος χώρος για κάθε είδους αθλοπαιδίες και όχι μόνο. Καλής ποιότητας κρεβάτια-στρώματα Πολύ καλό το spa και οι παροχές του. Σίγουρα η πρώτη μου επιλογή την επόμενη φορά που θα επισκεφθώ τις Σέρρες.\nΚωνσταντίνος, Οικογένεια με μικρά παιδιά, Κομοτηνή\nΑθανάσιος, Γκρουπ φίλων\nRudy, Βέλγιο, Ζευγάρι\nΌμορφη τοποθεσία. Εξαιρετικό ξενοδοχείο, που βρίσκεται σε μια καταπράσινη περιοχή κοντά στο κέντρο της πόλης. Υπέροχη πισίνα! Φιλικό και εξυπηρετικό προσωπικό


Ο Άγγελος Αβραμόπουλος δήλωσε τα εξής:\n«Η πορεία του Άρη Πετρούπολης φέτος ήταν απόλυτα επιτυχημένη. Η ομάδα τερμάτισε ψηλά στη βαθμολογία, ενώ φτάσαμε και στα ημιτελικά του κυπέλλου, όπου σταθήκαμε άτυχοι αφού αποκλειστήκαμε στα πέναλτι. Το πιο σημαντικό πάντως είναι πως η ομάδα έπαιξε πολύ καλό ποδόσφαιρο, ενώ και γενικότερα ο σύλλογος αποπνέει υγεία.\nΑυτό οφείλεται στο πως όλα λειτουργούν σε επαγγελματικά πρότυπα. Η συνεργασία παιχτών-τεχνικού τιμ ήταν πραγματικά άψογη, ενώ η διοίκηση ήταν πάντα δίπλα στην ομάδα με καθημερινή παρουσία, λύνοντας άμεσα κάθε πρόβλημα».\nΟ νεαρός αλλά ιδιαίτερα ταλαντούχος τεχνικός έχει κινήσει ήδη το ενδιαφέρον αρκετών συλλόγων με την εξαιρετική δουλειά του. Όμως ο ίδιος παραμένει απόλυτα προσγειωμένος, και όπως τονίζει, προτεραιότητα σε οποιαδήποτε συζήτηση έχει ο Άρης Πετρούπολης.\nΔιαβάστηκε\t288 φορές\nΝίκη παραμονής ο Κεραυνός, πόντο ο Άρης στον Χολαργό!\nΑρης Πετρ.: Κόκκινο του Άρη 2-1 τον Πανερυθραϊκό\nΠερισσότερα σε αυτή την κατηγορία: « Η Ντόρτμουντ «έκλεψε» την καρδιά του Καμπετσή! Γιάννης Χλωρός: Δίκαια ανέβηκε ο Αίμος (vid.)\t»


Η Μπαρτσελόνα καλεί ένα 10χρονο ελληνόπουλο! | Αθλητικά Ειδήσεις\nΗ Μπαρτσελόνα καλεί ένα 10χρονο ελληνόπουλο!\nΕνα ελληνόπουλο, μόλις 10 ετών, έλαβε κλήση να δοκιμαστεί από την Μπαρτσελόνα.\nΓΡΑΦΕΙ: THETOC TEAM published 04 Απρ. 16 (21:05)\nΕνας 10χρονος, ο Χρήστος Σιάκας, που αγωνίζεται στην ακαδημία Σάντος Πανοράματος στην Θεσσαλονίκη, η οποία συνεργάζεται με την ΑΕΚ, έλαβε επίσημη κλήση για να δοκιμαστεί από την Barcelona Escola!\nΦυσικά, κανένας δεν πρόκειται να μπει εμπόδιο, αφού τόσο η οικογένένειά του, όσο και η Ένωση, άναψαν αμέσως το «πράσινο φως» και ο μικρός ετοιμάζει βαλίτσες, μαζί με τον πατέρα του και την Παρασκευή θα πετάξει για την Καταλωνία!\nΜαζί τους θα βρεθεί και ο προπονητής του, ο άνθρωπος που τον ανακάλυψε από την ΧΑΝΘ και τον ενέταξε στις ακαδημίες της ΑΕΚ, ο Άκης Ιωσηφίδης, ο οποίος μίλησε στο gazzetta.gr\n«Σε εμάς έφτασε ένα επίσημο mail για τον Χρήστο και φυσικά μας προκάλεσε μεγάλη έκπληξη. Η κινητοποίηση ήταν άμεση, ειδοποιήσαμε την οικογένεια και φυσικά την ΑΕΚ, αμφότεροι έδωσαν το “οκ” και έτσι προχώρησε η όλη διαδικασία» σχολίασε αρχικά.\nΠως εντόπισε, όμως, η Ισπανική ομάδα τον Χρήστο;\n«Δεν το γνωρίζουμε αυτό, εμείς δεν έχουμε κάποια συνεργασία. Γι’ αυτό και μας αιφνιδίασε αρχικά αυτό που διαβάσαμε. Παρόλα αυτά, ήταν απόλυτα επίσημο, με κωδικούς και όλες τις οδηγίες που απαιτούνται».\nΠοια είναι τώρα η διαδικασία;\n«Την Παρασκευή πετάμε για Βαρκελώνη, Χρήστος, ο πατέρας του κι εγώ, ενώ την Κυριακή θα κάνει το δοκιμαστικό. Αυτό είναι το πρώτο στάδιο, αν πάει καλά και περάσει, θα επιστρέψουμε στην Ισπανία για το τελικό στάδιο. Αυτό θα γίνει στις 31 Μαΐου. Αν περάσει κι από αυτή τη δοκιμή, θα εγκατασταθεί στην πόλη όλη η οικογένεια και θα ανήκει, πλέον, στην Μπαρτσελόνα. Ήδη ο πατέρας του έχει κάνει τις απαραίτητες επαφές και με την Ελληνική ομογένεια, μακάρι να πάνε όλα καλά και να προχωρήσει».\nΌσο για το πρώτο… scouting report του Σιάκα, ο προπονητής του τόνισε : «είναι πολύ ταλαντούχος, αγωνίζεται στην επίθεση, τόσο στην κορυφή όσο και στα δύο άκρα αυτής. Δεν είναι τυχαίο που μία από τις κορυφαίες ακαδημίες του κόσμου ασχολήθηκε με την περίπτωσή του».\nΗ ΑΝΑΡΤΗΣΗ ΣΤΟ INSTAGRAM 26&nbspΟκτ&nbsp2021 |&nbsp20:24\nΆγνωστοι έκλεψαν το αυτοκίνητο του πρώην διεθνούς ποδοσφαιριστή, Βασίλη Τσιάρτα\nΝΙΚΗ ΓΙΑ ΤΟΝ ΕΛΛΗΝΑ ΤΕΝΙΣΤΑ 26&nbspΟκτ&nbsp2021 |&nbsp20:09\nΟ Στέφανος Τσιτσιπάς επικράτησε του Γκριγκόρ Ντιμιτρόφ πιο δύσκολα απ' ό,τι δείχνει το 2-0 στα σετ (7-6, 6-4)\nΟλυμπιακός: "Ανάσες" εν όψει της δύσκολης συνέχειας\nΟ Πέδρο Μαρτίνς έχει αυτή την εβδομάδα τη δυνατότητα να δουλέψει με τους παίκτες του, χωρίς να υπάρχει κάποιο μεσοβδόμαδο ματς.\nΠΑΟΚ: Επιστρέφουν οι οπαδοί στη Θύρα 4\nΟι οπαδοί του ΠΑΟΚ ανακοίνωσαν πως επιστρέφουν στη Θύρα 4 του γηπέδου της Τούμπας, στο ματς με τον Απόλλωνα Σμύρνης.\nΑΕΚ: Αγώνας δρόμου για τον Γκαρσία εν όψει Ολυμπιακού\nΟ Λιβάι Γκαρσία θα προσπαθήσει να είναι έτοιμος για το ντέρμπι του πρωταθλήματος με τον Ολυμπιακό.\nΠΟΙΟΙ ΕΙΝΑΙ 25&nbspΟκτ&nbsp2021 |&nbsp23:43\nΤην κορυφαία ελληνική 11άδα όλων των εποχών κοινοποίησε η Διεθνής Oμοσπονδία Ιστορίας και Στατιστικής του Ποδοσφαίρου\nΟΛΑ ΤΑ ΑΠΟΤΕΛΕΣΜΑΤΑ 25&nbspΟκτ&nbsp2021 |&nbsp09:10\nΑπόλυτοι οι Ουόριορς, πρώτη νίκη για Λέικερς και Σέλτικς\nΣυνέχεια στο νικηφόρο ξεκίνημα έδωσαν οι Ουόριορς, καθώς επικράτησαν 119-107 των Σακραμέντο Κινγκς.\nΔΙΑΚΑΗΣ ΠΟΘΟΣ 25&nbspΟκτ&nbsp2021 |&nbsp09:09\nΝτι Μαρία: "Θα άλλαζα τους τίτλους μου με την Παρί για ένα Champions League"\nΗ κατάκτηση ενός Champions League αποτελεί τον διακαή πόθο όλων στην Παρί Σεν Ζερμέν και ο Άνχελ Ντι Μαρία δεν το κρύβει.\nΧΟΡΟΣ ΤΕΡΜΑΤΩΝ 25&nbspΟκτ&nbsp2021 |&nbsp08:58\nΜάντσεστερ Γ. – Λίβερπουλ 0-5: Ιστορικός διασυρμός στο Ολντ Τράφορντ\nΜε τον Μοχάμεντ Σαλάχ να πετυχαίνει ιστορικό χατ-τρικ, η Λίβερπουλ ισοπέδωσε τη Μάντσεστερ Γιουνάιτεντ και πανηγύρισε την πιο ευρεία νίκη της στο Ολντ Τράφορντ.\n"ΑΥΛΑΙΑ" ΤΗΣ 7ΗΣ ΑΓΩΝΙΣΤΙΚΗΣ 24&nbspΟκτ&nbsp2021 |&nbsp23:20\nχωρίς να φτάσει σε υψηλά στάνταρ απόδοσης, ο Ολυμπιακός αντέδρασε άμεσα μετά την πρώτη ευρωπαϊκή ήττα την περασμένη Πέμπτη στην Φρανκφούρτη.\nΟΣΑ ΕΙΠΕ ΣΤΗ ΣΥΝΕΝΤΕΥΞΗ ΤΗΣ 24&nbspΟκτ&nbsp2021 |&nbsp08:21\nΗ Καστρίτση αναρωτήθηκε αν εδώ και επτά μήνες υπάρχει έστω και μία ανάρτηση του Πετρούνια που να δείχνει συμπαράσταση προς τους συναθλητές του.


Βρέφη και τηλεόραση - Περιοδικό για το παιδί - ebiskoto.gr Ολα για το παιδι\nΒρέφη και τηλεόραση. Τα τελευταία χρόνια σχεδόν όλα τα βρέφη και τα νήπια εκτίθενται στην τηλεόραση καθημερινά , συνήθως για περίπου μία ή δύο ώρες την ημέρα. Πρόσφατα ερευνητές άρχισαν να ερευνούν την επίδραση της τηλεόρασης σε παιδιά κάτω των 3 ετών. Τα αποτελέσματα έδειξαν ότι τα παιδιά αυτής της ηλικίας αντιλαμβάνονται την τηλεόραση διαφορετικά από τα άλλα παιδιά και επηρεάζονται με διαφορετικό τρόπο.\nΚείμενο: Ιωάννα Μπάτζου, Ψυχολόγου Α.Π.Θ. – Νηπιαγωγού Πανεπιστημίου Ιωαννίνων\nΒιογραφικό Ιωάννας Μπάτζου\nTags:ΟΛΑ ΓΙΑ ΤΟ ΜΩΡΟ